title: 2012/381/UE: Deċiżjoni tal-Kunsill tat- 13 ta’ Diċembru 2011 dwar il-konklużjoni tal-Ftehim bejn l-Unjoni Ewropea u l-Awstralja dwar l-ipproċessar u t-trasferiment ta’ dejta tar-Reġistru tal-Ismijiet tal-Passiġġieri (PNR) minn trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri

text:
               14.7.2012

               MT

               Il-Ġurnal Uffiċjali tal-Unjoni Ewropea

               L 186/3

         DEĊIŻJONI TAL-KUNSILL
   tat-13 ta’ Diċembru 2011
   dwar il-konklużjoni tal-Ftehim bejn l-Unjoni Ewropea u l-Awstralja dwar l-ipproċessar u t-trasferiment ta’ dejta tar-Reġistru tal-Ismijiet tal-Passiġġieri (PNR) minn trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri
   (2012/381/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 82(1)(d) u 87(2)(a), flimkien mal-Artikolu 218 (6)(a) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:

               (1)

               Fit-2 ta’ Diċembru 2010, il-Kunsill adotta Deċiżjoni li tawtorizza l-ftuħ ta’ negozjati f’isem l-Unjoni mal-Awstralja dwar it-trasferiment u l-użu ta’ dejta tar-Reġistru tal-Ismijiet tal-Passiġġieri (PNR) għall-prevenzjoni tat-terroriżmu u ta’ reati kriminali transnazzjonali serji oħra u għall-ġlieda kontrihom.

               (2)

               F’konformità mad-Deċiżjoni tal-Kunsill 2012/380/UE (1), il-Ftehim bejn l-Unjoni Ewropea u l-Awstralja dwar l-ipproċessar u t-trasferiment ta’ dejta tar-Reġistru tal-Ismijiet tal-Passiġġieri (PNR) minn trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri (il-“Ftehim”) ġie ffirmat, soġġett għall-konklużjoni tiegħu f’data ulterjuri.

               (3)

               Dan il-Ftehim għandu jiġi konkluż.

               (4)

               Il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari fil-Karta tad-Drittijiet Fundamentali tal-Unjoni Ewropea (il-“Karta”), speċjalment id-dritt għar-rispett tal-ħajja privata u l-ħajja tal-familja, kif rikonoxxut fl-Artikolu 7 tal-Karta, id-dritt għall-protezzjoni tad-dejta personali, kif rikonoxxut fl-Artikolu 8 tal-Karta, u d-dritt għal rimedju effettiv u għal proċess imparzjali kif rikonoxxut fl-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji.

               (5)

               F’konformità mal-Artikolu 3 tal-Protokoll dwar il-pożizzjoni tar-Renju Unit u tal-Irlanda fir-rigward tal-Ispazju ta’ Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, dawk l-Istati Membri nnotifikaw ix-xewqa tagħhom li jieħdu sehem fl-adozzjoni u l-applikazzjoni ta’ din id-Deċiżjoni.

               (6)

               B’konformità mal-Artikoli 1 u 2 tal-Protokoll dwar il-Pożizzjoni tad-Danimarka anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta bil-Ftehim jew soġġetta għall-applikazzjoni tiegħu,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u l-Awstralja dwar l-ipproċessar u t-trasferiment ta’ dejta tar-Reġistru tal-Ismijiet tal-Passiġġieri (PNR) minn trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri (il-“Ftehim”) huwa b’dan approvat f’isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu jaħtar lill-persuna li jkollha s-setgħa li tipproċedi, f’isem l-Unjoni, għall-iskambju tal-istrumenti ta’ approvazzjoni stabbiliti fl-Artikolu 29 tal-Ftehim, sabiex jesprimi l-kunsens tal-Unjoni li tkun marbuta bil-Ftehim (2).
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, it-13 ta’ Diċembru 2011.

            Għall-Kunsill

            Il-President

         M. CICHOCKI

      (1)  Ara l-paġna 2 ta’ dan il-Ġurnal Uffiċjali.

      (2)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
   ATT FINALI
   Ir-rappreżentanti ta’:
   L-UNJONI EWROPEA,
   min-naħa waħda, u
   L-AWSTRALJA,
   min-naħa l-oħra,
   imlaqqgħin fi Brussell, fid-29 ta’ Settembru 2011 għall-iffirmar tal-Ftehim bej l-Unjoni Ewropea u l-Awstralja dwar l-ipproċessar u t-trasferiment ta’ data tar-Reġistru tal-Ismijiet tal-Passiġġieri (PNR) minn trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri, fil-mument tal-iffirmar ta’ dan il-Ftehim:

               —

               adottaw id-Dikjrazzjoni konġunta mehmuża ma’ dan l-Att Finali.

      B’XHIEDA TA’ DAN, il-Plenipotenzjarji hawn taħt elenkati iffirmaw dan l-Att Finali.
      Magħmul fi Brussell, id-29 ta’ Settembru 2011.

         Għall-Unjoni Ewropea

         Għall-Awstralja

   DIKJARAZZJONI KONĠUNTA TAL-UNJONI EWROPEA U L-AWSTRALJA DWAR IL-FTEHIM DWAR L-IPPROĊESSAR U T-TRASFERIMENT TA’ DATA TAR-REĠISTRU TAL-ISMIJIET TAL-PASSIĠĠIERI (PNR) MINN TRASPORTATURI BL-AJRU LIS-SERVIZZ AWSTRALJAN TAD-DWANA U TAL-PROTEZZJONI TAL-FRUNTIERI
   Meta jimplimentaw il-Ftehim dwar l-ipproċessar u t-trasferiment tad-data tar-Reġistru tal-Ismijiet tal-Passiġġieri (PNR) mit-trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri (“il-Ftehim”), l-Unjoni Ewropea u l-Awstralja waslu għall-qbil li ġej fir-rigward tal-obbligi tagħhom skont l-Artikoli 19 u 24 tal-Ftehim:

               1.

               Fil-kuntest tal-mekkaniżmu ta’ konsultazzjoni u reviżjoni deskritt fl-Artikolu 24 tal-Ftehim, l-Awstralja u l-Unjoni Ewropea ser jiskambjaw informazzjoni, fejn ikun adatt, dwar it-trasferimenti tad-data tal-PNR taċ-ċittadini u r-residenti tal-Unjoni Ewropea lill-awtoritajiet ta’ pajjiżi terzi kif stipulat fl-Artikolu 19 tal-Ftehim;

               2.

               Jipprovdu li, fil-kuntest tal-mekkaniżmu ta’ konsultazzjoni u reviżjoni deskritt fl-Artikolu 24 tal-Ftehim, l-informazzjoni adatta kollha ser tiġi pprovduta bil-kondizzjonijiet li jirregolaw dawk it-trasferimenti fuq bażi ta’ każ b’każ f’konformità mad-dispożizzjonijiet tal-Artikolu 19;

               3.

               Jagħtu attenzjoni partikolari sabiex jiġu pprovduti s-salvagwardji kollha għall-implimentazzjoni tad-dispożizzjonijiet tal-Artikolu 19(1)(a), sabiex ikunu ssodisfati li l-pajjiżi terzi li jirċievu dik id-data jkunu qablu li jipprovdu lid-data s-salvagwardji legali u prattiċi pprovduti mill-Ftehim;

               4.

               Jistabbilixxu mekkaniżmi speċifiċi ta’ rappurtar bejn l-awtoritajiet tal-Istati Membri u tal-Awstralja, fejn id-data ta’ ċittadin jew resident tal-Unjoni Ewropea tiġi ttrasferita skont l-Artikolu 19(1)(f).

          ---documentbreak---

               14.7.2012

               MT

               Il-Ġurnal Uffiċjali tal-Unjoni Ewropea

               L 186/4

         TRADUZZJONI
   FTEHIM
   bejn l-Unjoni Ewropea u l-Awstralja dwar l-ipproċessar u t-trasferiment ta’ dejta tar-Reġistru tal-Ismijiet tal-Passiġġieri (PNR) minn trasportaturi bl-ajru lis-Servizz Awstraljan tad-Dwana u tal-Protezzjoni tal-Fruntieri
   L-UNJONI EWROPEA, minn hawn ’il quddiem ukoll imsemmija l-UE,
   min-naħa l-waħda, u
   L-AWSTRALJA,
   min-naħa l-oħra,
   Minn hawn ’il quddiem imsemmija flimkien bħala “il-Partijiet”,
   WAQT LI JIXTIEQU li jipprevjenu u li jiġġieldu kontra t-terroriżmu u r-reati kriminali transnazzjonali serji b’mod effettiv, bħala mezz biex jipproteġu s-soċjetajiet demokratiċi u l-valuri komuni rispettivi tagħhom;
   WAQT LI JFITTXU li jsaħħu u li jħeġġu l-kooperazzjoni bejn il-Partijiet fl-ispirtu tas-sħubija UE-Awstralja;
   WAQT LI JIRRIKONOXXU li l-kondiviżjoni tal-informazzjoni hija element fundamentali fil-ġlieda kontra t-terroriżmu u r-reati kriminali transnazzjonali serji, u li f’dan il-kuntest, l-użu tad-dejta tar-Reġistru tal-Ismijiet tal-Passiġġieri (PNR) jikkostitwixxi għodda essenzjali;
   WAQT LI JIRRIKONOXXU l-importanza tal-prevenzjoni u tal-ġlieda kontra t-terroriżmu u r-reati kriminali transnazzjonali serji, filwaqt li jiġu rrispettati d-drittijiet u l-libertajiet fundamentali, b’mod partikolari, il-privatezza u l-protezzjoni tad-dejta;
   FILWAQT LI JŻOMMU F’MOĦĦHOM l-Artikolu 6 tat-Trattat dwar l-Unjoni Ewropea dwar ir-rispett tad-drittijiet fundamentali, id-dritt għall-privatezza fir-rigward tal-ipproċessar tad-dejta personali kif stipulat fl-Artikolu 16 tat-Trattat dwar il-Funzjonament tal-Unjoni Ewropea, il-prinċipji tal-proporzjonalità u n-neċessità dwar id-dritt għall-ħajja privata u tal-familja, ir-rispett tal-privatezza, u l-protezzjoni tad-dejta personali skont l-Artikolu 8 tal-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali, il-Konvenzjoni Nru 108 tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Dejta Personali u l-Protokoll 181 miżjud magħha, l-Artikoli 7 u 8 tal-Karta tad-Drittijiet Fundamentali tal-Unjoni Ewropea u l-Artikolu 17 tal-Patt Internazzjonali dwar id-Drittijiet Ċivili u Politiċi rigward id-dritt għall-privatezza;
   WAQT LI JIRRIKONOXXU li, fl-2008, l-Awstralja u l-UE ffirmaw il-Ftehim Bejn l-Unjoni Ewropea u l-Awstralja dwar l-Ipproċessar u t-Trasferiment ta’ dejta tar-Reġistru tal-Ismijiet tal-Passiġġieri (PNR) derivata mill-Unjoni Ewropea minn trasportaturi bl-ajru lis-Servizz Doganali Awstraljan, li huwa applikat b’mod proviżorju mid-data tal-iffirmar tiegħu iżda li baqa’ ma daħalx fis-seħħ;
   WAQT LI JINNUTAW li, fil-5 ta’ Mejju 2010, il-Parlament Ewropew iddeċieda li jipposponi l-votazzjoni dwar it-talba għall-approvazzjoni ta’ dak il-Ftehim u li permezz tar-Riżoluzzjoni tiegħu tal-11 ta’ Novembru 2010 huwa laqa’ r-rakkomandazzjoni tal-Kummissjoni Ewropea lill-Kunsill tal-Unjoni Ewropea biex jinnegozja ftehim ġdid;
   WAQT LI JIRRIKONOXXU d-dispożizzjonijiet rilevanti tal-Att Doganali Awstraljan tal-1901 (Cth), u b’mod partikolari it-Taqsima 64AF tiegħu li permezz tagħha, fejn mitlub, l-operaturi kollha tas-servizz bl-ajru għall-passiġġieri internazzjonali, li jtiru lejn jew mill-Awstralja jew li jgħaddu minnha, huma mistennija li jipprovdu d-dejta tal-PNR lis-Servizz Awstraljan tad-Dwana u tal-Protezzjoni tal-Fruntieri, sal-punt li tinġabar u tinżamm, b’mod u forma partikolari, fis-sistemi ta’ riżervazzjoni u ta’ kontroll tat-tluq tat-trasportaturi bl-ajru;
   WAQT LI JIRRIKONOXXU li l-Att dwar l-Amministrazzjoni Doganali tal-1985 tal-Awstralja (Cth), l-Att dwar il-Migrazzjoni tal-1958 (Cth), l-Att dwar ir-Reati tal-1914 (Cth), l-Att dwar il-Privatezza tal-1988 (Cth), l-Att dwar il-Libertà tal-Informazzjoni tal-1982 (Cth), l-Att dwar l-Awditur Ġenerali tal-1997 (Cth), l-Att dwar l-Ombudsman tal-1976 (Cth) u l-Att dwar is-Servizz Pubbliku tal-1999 (Cth) jipprovdu għal protezzjoni tad-dejta, id-drittijiet għall-aċċess u d-drittijiet ta’ rimedjar, rettifika u annotazzjoni u ta’ rimedji u sanzjonijiet għall-użu ħażin tad-dejta personali;
   WAQT LI JINNUTAW l-impenn tal-Awstralja li tiżgura li s-Servizz Awstraljan tad-Dwana u tal-Protezzjoni tal-Fruntieri jipproċessa d-dejta tal-PNR strettament bl-iskop li jiġu previsti, identifikati, investigati u mħarrka reati terroristiċi u reati kriminali transnazzjonali serji f’konformità stretta mas-salvagwardji dwar il-privatezza u l-protezzjoni ta’ dejta personali, kif stabbilit f’dan il-Ftehim;
   WAQT LI JAGĦMLU ENFAŻI fuq l-importanza tal-kondiviżjoni tad-dejta analitika miksuba mill-PNR bejn l-Awstralja u l-pulizija u l-awtoritajiet ġudizzjarji tal-Istati Membri tal-Unjoni Ewropea, u l-Europol jew il-Eurojust, bħala mezz biex tippromwovi l-kooperazzjoni internazzjonali tal-pulizija u dik ġudizzjarja;
   WAQT LI JAFFERMAW li dan il-Ftehim ma jikkostitwixxix preċedent għal arranġamenti futuri bejn l-Awstralja u l-Unjoni Ewropea, jew bejn kwalunkwe waħda mill-Partijiet u kwalunkwe Stat, fir-rigward tal-ipproċessar u t-trasferiment ta’ dejta tal-PNR jew ta’ kwalunkwe forma oħra ta’ dejta u waqt li jinnotaw li jistgħu jiġu eżaminati l-ħtieġa u l-fattibbiltà ta’ arranġamenti simili għall-passiġġieri bil-baħar;
   FTIEHMU DAN LI ĠEJ:
   KAPITOLU I

      DISPOŻIZZJONIJIET ĠENERALI

   Artikolu 1
   Fini tal-Ftehim
   Sabiex jiġu żgurati s-sigurtà u s-sikurezza tal-pubbliku, dan il-Ftehim se jipprovdi għat-trasferiment tad-dejta tal-PNR derivata mill-UE għas-Servizz Awstraljan tad-Dwana u tal-Protezzjoni tal-Fruntieri. Dan il-Ftehim għandu jistipula l-kondizzjonijiet li bihom din id-dejta tista’ tiġi trasferita u użata, u l-mod kif id-dejta għandha tiġi protetta.
   Artikolu 2
   Definizzjonijiet
   Għall-finijiet ta’ dan il-Ftehim:

               (a)

               “Ftehim” għandu jfisser dan il-Ftehim, l-Annessi tiegħu, u kwalunkwe emenda li ssirilhom;

               (b)

               “dejta personali” għandha tfisser kwalunkwe informazzjoni li tirrigwarda persuna fiżika identifikata jew identifikabbli: persuna identifikabbli hija dik li tista’ tiġi identifikata, direttament jew indirettament, b’mod partikolari b’referenza għal numru ta’ identità jew għal xi fattur wieħed speċifiku jew aktar dwar l-identità fiżika, fiżjoloġika, mentali, ekonomika, kulturali jew soċjali tagħha;

               (c)

               “ipproċessar” għandha tfisser kwalunkwe operat jew sett ta’ operati mwettqa fuq id-dejta tal-PNR, kemm jekk b’mezzi awtomatiċi kif ukoll jekk le, bħall-ġbir, ir-reġistrazzjoni, l-organizzazzjoni, iż-żamma, l-adattament jew l-aġġustament, l-irkupru, il-konsultazzjoni, l-użu, l-iżvelar permezz ta’ trażmissjoni, disseminazzjoni jew tqegħid għad-dispożizzjoni b’xi mod ieħor, l-allinjament jew il-kombinazzjoni, l-imblukkar, it-tħassir jew il-qerda;

               (d)

               “trasportaturi bl-ajru” għandha tfisser it-trasportaturi bl-ajru li għandhom sistemi ta’ riżervazzjoni u/jew dejta tal-PNR ipproċessata fit-territorju tal-Unjoni Ewropea u li joperaw fuq titjiriet tal-passiġġieri, fit-trasport tal-ajru internazzjonali, li jtiru lejn jew mill-Awstralja jew li jgħaddu minnha;

               (e)

               “sistemi ta’ riżervazzjoni” għandha tfisser is-sistema ta’ riżervazzjoni, is-sistema ta’ kontroll tat-tluq jew sistemi ekwivalenti li jipprovdu l-istess funzjonijiet li juża t-trasportatur bl-ajru;

               (f)

               “dejta tar-Reġistru tal-Ismijiet tal-Passiġġieri” jew “dejta tal-PNR” għandhom ifissru l-informazzjoni pproċessata fl-UE mit-trasportaturi bl-ajru dwar ir-rekwiżiti għall-ivvjaġġar ta’ kull passiġġier, skont kif elenkati fl-Anness 1, li tkun tinkludi l-informazzjoni meħtieġa għall-ipproċessar u l-kontroll tar-riżervazzjonijiet min-naħa tat-trasportaturi bl-ajru li jkunu qed jagħmlu r-riżervazzjonijiet u dawk parteċipanti;

               (g)

               “passiġġier” għandu jfisser kwalunkwe passiġġier jew membru tal-ekwipaġġ inkluż il-kaptan,

               (h)

               “dejta sensittiva” għandu jfisser kwalunkwe dejta personali li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija f’xi trejdjunjin, jew tagħrif dwar is-saħħa jew il-ħajja sesswali.

         Artikolu 3
   Kamp ta’ applikazzjoni
   1.   L-Awstralja għandha tiżgura li s-Servizz Awstraljan tad-Dwana u tal-Protezzjoni tal-Fruntieri għandu jipproċessa d-dejta tal-PNR li jkun irċieva strettament bl-iskop li jiġu previsti, identifikati, investigati u mħarrka reati terroristiċi jew reati kriminali transnazzjonali serji, f’konformità ma’ dan il-Ftehim:
   2.   Ir-reati terroristiċi għandhom jinkludu:

               (a)

               l-atti ta’ persuna li jinvolvu vjolenza, jew li huma b’xi mod perikolużi għall-ħajja tal-bniedem jew li joħolqu riskju ta’ ħsara għall-proprjetà jew l-infrastruttura, u li minħabba n-natura u l-kuntest tagħhom, hu raġonevolment maħsub li twettqu bil-għan li:

                           (i)

                           jintimidaw jew jikkostrinġu popolazzjoni;

                           (ii)

                           jintimidaw, jisfurzaw, jew jikkostrinġu gvern jew organizzazzjoni internazzjonali biex jaġixxi/taġixxi jew jastjeni/tastjeni milli jaġixxi/taġixxi;

                           (iii)

                           jiddestabilizzaw jew ikissru serjament l-istrutturi politiċi, kostituzzjonali, ekonomiċi jew soċjali fundamentali ta’ pajjiż jew ta’ organizzazzjoni internazzjonali;

               (b)

               jassistu, jisponsorjaw jew jipprovdu sostenn finanzjarju, materjali jew teknoloġiku għal, jew servizzi finanzjarji jew servizzi oħrajn għal, jew b’appoġġ għal, l-atti deskritti fis-subparagrafu a);

               (c)

               jipprovdu jew jiġbru fondi, b’mezz kwalunkwe, direttament jew indirettament, bil-ħsieb li jkunu jistgħu jintużaw jew bl-għarfien li dawn għandhom jintużaw, totalment jew parzjalment, sabiex jitwettaq kwalunkwe wieħed mill-atti deskritti fis-subparagrafi a) jew b); jew

               (d)

               jgħinu, jassistu jew jippruvaw iwettqu l-atti deskritti fis-subparagrafi a), b) jew c).

         3.   Ir-reati kriminali transnazzjonali serji għandhom ifissru kwalunkwe reat punibbli fl-Awstralja permezz ta’ sentenza ta’ kustodja jew ta’ ordni ta’ detenzjoni għal perjodu massimu ta’ mill-anqas erba’ snin jew b’piena aktar serja u hekk kif definit mil-liġi Awstraljana, jekk ir-reat kriminali jkun ta’ natura transnazzjonali. Reat kriminali jitqies bħala ta’ natura transnazzjonali b’mod partikolari jekk:

               (a)

               jitwettaq f’aktar minn pajjiż wieħed;

               (b)

               jitwettaq f’pajjiż wieħed iżda parti sostanzjali mit-tħejjija, l-ippjanar, id-direzzjoni jew il-kontroll tiegħu sseħħ f’pajjiż ieħor;

               (c)

               jitwettaq f’pajjiż wieħed iżda jkun jikkonċerna grupp ta’ kriminalità organizzata li jkun involut f’attivitajiet kriminali f’aktar minn pajjiż wieħed; jew

               (d)

               jitwettaq f’pajjiż wieħed iżda jkollu effetti sostanzjali fuq pajjiż ieħor.

         4.   F’każijiet eċċezzjonali, id-dejta tal-PNR tista’ tiġi pproċessata mill-Awstralja fejn ikun meħtieġ sabiex jiġu protetti l-interessi vitali ta’ kull individwu, bħal pereżempju r-riskju ta’ mewt, ta’ korriment serju jew theddida għas-saħħa.
   5.   Barra minn hekk, għall-finijiet ta’ superviżjoni u ta’ responsabbiltà min-naħa tal-amministrazzjoni pubblika u għall-faċilitazzjoni ta’ rimedjar u ta’ sanzjonijiet għall-użu ħażin tad-dejta, id-dejta tal-PNR tista’ tiġi pproċessata fuq bażi ta’ każ b’każ jekk dan l-ipproċessar ikun speċifikament mitlub mil-liġi Awstraljana.
   Artikolu 4
   L-iżgurar tal-provvista tad-dejta tal-PNR
   1.   It-trasportaturi bl-ajru għandhom jipprovdu d-dejta tal-PNR li tinsab fis-sistemi ta’ riżervazzjoni tagħhom lis-Servizz Awstraljan tad-Dwana u tal-Protezzjoni tal-Fruntieri. M’għandhomx jiġu ostakolati minn kwalunkwe dispożizzjoni tal-liġi ta’ waħda mill-Partijiet milli jikkonformaw mal-liġi Awstraljana rilevanti li tobbligahom jipprovdu din id-dejta.
   2.   L-Awstralja m’għandhiex tobbliga lit-trasportaturi bl-ajru biex jipprovdu elementi tad-dejta tal-PNR li ma ġewx diġà miġbura jew miżmuma fis-sistemi ta’ riżervazzjoni tagħhom.
   3.   Jekk id-dejta tal-PNR trasferita permezz tat-trasportaturi bl-ajru tkun tinkludi dejta oħra apparti dik elenkata fl-Anness 1, din għandha titħassar mis-Servizz Awstraljan tad-Dwana u tal-Protezzjoni tal-Fruntieri.
   Artikolu 5
   Adegwatezza
   Il-konformità tas-Servizz Awstraljan tad-Dwana u tal-Protezzjoni tal-Fruntieri ma’ dan il-Ftehim għandha, skont it-tifsira tal-liġi rilevanti tal-UE dwar il-protezzjoni tad-dejta, tikkostitwixxi livell adegwat ta’ protezzjoni għad-dejta tal-PNR trasferita lis-Servizz Awstraljan tad-Dwana u tal-Protezzjoni tal-Fruntieri, għall-finijiet ta’ dan il-Ftehim.
   Artikolu 6
   Il-kooperazzjoni tal-pulizija u dik ġudizzjarja
   1.   Is-Servizz Awstraljan tad-Dwana u tal-Protezzjoni tal-Fruntieri għandu jiżgura d-disponibilità, malli jkun possibbli, ta’ informazzjoni analitika rilevanti u adegwata miksuba mid-dejta tal-PNR, għall-pulizija jew l-awtoritajiet ġudizzjarji tal-Istat Membru tal-Unjoni Ewropea kkonċernat, jew għall-Europol jew l-Eurojust fl-ambitu tal-mandati rispettivi tagħhom, u f’konformità mal-ftehimiet jew l-arranġamenti bejn l-Awstralja u kwalunkwe Stat Membru tal-Unjoni Ewropea, tal-Europol jew tal-Eurojust, dwar l-infurzar tal-liġi jew il-kondiviżjoni ta’ informazzjoni oħra, skont kif ikun applikabbli.
   2.   Il-pulizija jew l-awtorità ġudizzjarja ta’ xi Stat Membru tal-Unjoni Ewropea, jew tal-Europol jew tal-Eurojust fl-ambitu tal-mandati rispettivi tagħhom, jistgħu jitolbu l-aċċess għad-dejta tal-PNR jew għall-informazzjoni analitika rilevanti u adegwata miksuba mid-dejta tal-PNR li tkun neċessarja f’każijiet partikolari sabiex jiġu previsti, identifikati, investigati, jew imħarrka reati terroristiċi jew reati kriminali transnazzjonali serji. Is-Servizz Awstraljan tad-Dwana u tal-Protezzjoni tal-Fruntieri għandu jpoġġi tali informazzjoni għad-dispożizzjoni, f’konformità mal-ftehimiet jew l-arranġamenti msemmija fil-paragrafu 1.
   KAPITOLU II

      IS-SALVAGWARDJI APPLIKABBLI GĦALL-IPPROĊESSAR TAD-DEJTA TAL-PNR

   Artikolu 7
   Il-protezzjoni tad-dejta u n-non-diskriminazzjoni
   1.   Id-dejta tal-PNR għandha tkun soġġetta għad-dispożizzjonijiet tal-Att dwar il-Privatezza tal-1988 tal-Awstralja (Cth) li jirregola l-ġbir, l-użu, il-ħażna u l-iżvelar, is-sigurtà u l-aċċess u l-aġġustament ta’ informazzjoni personali miżmuma mill-biċċa l-kbira tad-dipartimenti u l-aġenziji tal-Gvern Awstraljan.
   2.   L-Awstralja għandha tiżgura li s-salvagwardji applikabbli għall-ipproċessar tad-dejta tal-PNR skont dan il-Ftehim u l-liġijiet nazzjonali rilevanti, ikunu japplikaw għall-passiġġieri kollha mingħajr l-ebda diskriminazzjoni, b’mod partikolari fuq il-bażi ta’ nazzjonalità jew ta’ pajjiż ta’ residenza jew ta’ preżenza fiżika fl-Awstralja.
   Artikolu 8
   Dejta sensittiva
   Kull tip ta’ ipproċessar tad-dejta sensittiva tal-PNR min-naħa tas-Servizz Awstraljan tad-Dwana u tal-Protezzjoni tal-Fruntieri, għandu jiġi pprojbit. Sal-punt li jekk id-dejta tal-PNR dwar passiġġier li tiġi trasferita lis-Servizz Awstraljan tad-Dwana u tal-Protezzjoni tal-Fruntieri tkun tinkludi dejta sensittiva, tali dejta sensittiva għandha titħassar mis-Servizz Awstraljan tad-Dwana u tal-Protezzjoni tal-Fruntieri.
   Artikolu 9
   Is-sigurtà u l-integrità tad-dejta
   1.   Sabiex jiġu previsti l-qerda aċċidentali jew illegali jew it-telfien aċċidentali, l-aġġustament, l-iżvelar jew l-aċċess mhux awtorizzat jew kwalunkwe forma ta’ ipproċessar illegali:

               (a)

               It-tagħmir għall-ipproċessar tad-dejta tal-PNR għandu jinżamm f’ambjent fiżiku sikur, u miżmum permezz ta’ sistemi ta’ livell għoli u ta’ kontrolli ta’ intrużjoni fiżika;

               (b)

               Id-dejta tal-PNR għandha tkun maħżuna separatament minn kwalunkwe dejta oħra. Għall-finijiet ta’ tqabbil, id-dejta tista’ timxi għal ġos-sistema tal-PNR, iżda ma tistax timxi mis-sistema tal-PNR għal dejtabejżis oħra. L-aċċess għas-sistema tal-PNR għandu jkun limitat għal numru ristrett ta’ uffiċjali fis-Servizz Awstraljan tad-Dwana u tal-Protezzjoni tal-Fruntieri li jkunu awtorizzati speċifikament mill-Kap Eżekuttiv tas-Servizz Awstraljan tad-Dwana u tal-Protezzjoni tal-Fruntieri biex jipproċessaw id-dejta tal-PNR għall-finijiet ta’ dan il-Ftehim. Dawn l-uffiċjali għandu jkollhom aċċess għas-sistema tal-PNR f’postijiet tax-xogħol sikuri li ma jkunux aċċessibbli għal individwi mhux awtorizzati;

               (c)

               L-aċċess għas-sistema tal-PNR, mill-uffiċjali deskritti fis-subparagrafu b) għandu jkun ikkontrollat permezz ta’ sistemi ta’ aċċess ta’ sigurtà bħal pereżempju logins stratifikati li jagħmlu użu minn ID tal-utent u password;

               (d)

               L-aċċess għan-netwerk tas-Servizz Awstraljan tad-Dwana u tal-Protezzjoni tal-Fruntieri u kwalunkwe dejta li tkun tinsab fis-sistema tal-PNR għandhom jiġu vverifikati. Ir-rekord ta’ verifika ġġenerat għandu jinkludi l-isem tal-utent, il-post tax-xogħol tal-utent, id-data u l-ħin tal-aċċess, il-kontenut tat-talba u n-numru tar-rekords li ġew irritornati;

               (e)

               Id-dejta kollha tal-PNR għandha tiġi trasferita mingħand is-Servizz Awstraljan tad-Dwana u tal-Protezzjoni tal-Fruntieri għal awtoritajiet oħra b’mod sikur;

               (f)

               Is-sistema tal-PNR għandha tiżgura l-identifikazzjoni ta’ difetti u r-rappurtar;

               (g)

               Id-dejta tal-PNR għandha tiġi protetta kontra kwalunkwe tip ta’ manipulazzjoni, aġġustament jew addizzjoni jew korruzzjoni minħabba l-funzjonament ħażin tas-sistema;

               (h)

               M’għandha ssir l-ebda kopja tad-dejtabejż tal-PNR, ħlief għall-finijiet ta’ back-up għall-irkupru minn diżastru.

         2.   Kwalunkwe ksur tas-sigurtà tad-dejta, b’mod partikolari dak li jwassal għall-qerda aċċidentali jew illegali jew it-telfien aċċidentali, l-aġġustament, l-iżvelar jew l-aċċess mhux awtorizzat, jew kwalunkwe forma ta’ ipproċessar illegali, għandu jkun soġġett għal sanzjonijiet effettivi u dissważivi.
   3.   Is-Servizz Awstraljan tad-Dwana u tal-Protezzjoni tal-Fruntieri għandu jirrapporta kwalunkwe ksur tas-sigurtà tad-dejta lill-Uffiċċju tal-Kummissarju Awstraljan għall-Informazzjoni, u għandu jinnotifika lill-Kummissjoni Ewropea li dan il-ksur ikun ġie rrapportat.
   Artikolu 10
   Is-sorveljanza u r-responsabbiltà
   1.   Il-konformità tal-awtoritajiet governattivi Awstraljani li jipproċessaw id-dejta tal-PNR mar-regoli tal-protezzjoni tad-dejta għandha tkun soġġetta għas-sorveljanza mill-Kummissarju Awstraljan għall-Informazzjoni li, skont id-dispożizzjonijiet tal-Att dwar il-Privatezza, għandu setgħat effettivi biex jinvestiga l-konformità tal-aġenziji mal-Att dwar il-Privatezza, u biex jikkontrolla u jinvestiga sa fejn ikun qed jikkonforma is-Servizz Awstraljan tad-Dwana u tal-Protezzjoni tal-Fruntieri mal-Att dwar il-Privatezza.
   2.   Is-Servizz Awstraljan tad-Dwana u tal-Protezzjoni tal-Fruntieri għandu arranġamenti li ġew stabbiliti mill-Att dwar il-Privatezza biex il-Kummissarju Awstraljan għall-Informazzjoni jwettaq b’mod regolari verifiki formali tal-aspetti kollha tal-politiki u l-proċeduri li jirrigwardaw l-użu, il-ġestjoni u l-aċċess mis-Servizz Awstraljan tad-Dwana u tal-Protezzjoni tal-Fruntieri tad-dejta tal-PNR derivata mill-UE.
   3.   Il-Kummissarju Awstraljan għall-Informazzjoni, b’mod partikolari, se jisma’ talbiet ippreżentati minn individwi irrispettivament min-nazzjonalità jew mill-pajjiż ta’ residenza tiegħu jew tagħha, dwar il-protezzjoni tad-drittijiet u l-libertajiet tagħhom fir-rigward tal-ipproċessar tad-dejta personali. L-individwi kkonċernati se jkunu informati bir-riżultat tat-talba. Il-Kummissarju Awstraljan għall-Informazzjoni se jgħin aktar lill-individwi kkonċernati fl-eżerċizzju tad-drittijiet tagħhom skont dan il-Ftehim, b’mod partikolari d-drittijiet għall-aċċess, ir-rettifika u r-rimedju.
   4.   L-individwi għandhom ukoll id-dritt li jressqu lment quddiem l-Ombudsman tal-Commonwealth fir-rigward tal-mod kif ikunu ġew trattati mis-Servizz Awstraljan tad-Dwana u tal-Protezzjoni tal-Fruntieri.
   Artikolu 11
   It-trasparenza
   1.   L-Awstralja għandha titlob lit-trasportaturi bl-ajru biex jipprovdu informazzjoni ċara u sinifikanti lill-passiġġieri b’rabta mal-ġbir, l-ipproċessar u l-iskop tal-użu tad-dejta tal-PNR. Preferibbilment din l-informazzjoni għandha tingħata waqt li tkun qed issir ir-riżervazzjoni.
   2.   L-Awstralja għandha tqiegħed għad-dispożizzjoni tal-pubbliku, b’mod partikolari fuq websajts governattivi rilevanti, l-informazzjoni dwar l-iskop tal-ġbir u tal-użu tal-PNR mis-Servizz Awstraljan tad-Dwana u tal-Protezzjoni tal-Fruntieri. Din għandha tinkludi informazzjoni dwar kif għandhom jintalbu l-aċċess, il-korrezzjoni u r-rimedju.
   Artikolu 12
   Dritt ta’ aċċess
   1.   Kwalunkwe individwu għandu jkollu d-dritt ta’ aċċess għad-dejta tal-PNR tiegħu, wara li tkun saret it-talba lis-Servizz Awstraljan tad-Dwana u tal-Protezzjoni tal-Fruntieri. Tali aċċess għandu jingħata mingħajr restrizzjonijiet jew dewmien bla bżonn. Dan id-dritt jingħata permezz tal-Att dwar il-Libertà tal-Informazzjoni tal-1982 (Cth) tal-Awstralja u l-Att dwar il-Privatezza. Id-dritt ta’ aċċess għandu jestendi wkoll fuq l-abbiltà li wieħed jitlob u jikseb dokumenti miżmuma mis-Servizz Awstraljan tad-Dwana u tal-Protezzjoni tal-Fruntieri li jirrigwardaw jekk id-dejta relatata mal-individwu tkunx ġiet trasferita jew tkunx tqiegħdet għad-dispożizzjoni jew le u li jinkludu l-informazzjoni dwar ir-riċevituri jew il-kategoriji ta’ riċevituri li magħhom tkun ġiet żvelata d-dejta.
   2.   L-iżvelar ta’ informazzjoni, f’konformità mal-paragrafu 1, jista’ jkun soġġett għal limitazzjonijiet legali raġonevoli applikabbli skont il-liġi Awstraljana għas-salvagwardjar tal-prevenzjoni, l-identifikazzjoni, l-investigazzjoni jew il-prosekuzzjoni ta’ reati kriminali, u għall-protezzjoni tas-sigurtà pubblika jew ta’ dik nazzjonali, b’kunsiderazzjoni xierqa tal-interess leġittimu tal-individwu kkonċernat.
   3.   Kwalunkwe rifjuti jew restrizzjonijiet għall-aċċess għandhom isiru bil-miktub u jingħataw lill-individwu fi żmien tletin (30) jum jew fi żmien kwalunkwe estensjoni statutorja stabbilita. Fl-istess ħin, għandhom jiġu kkomunikati wkoll lill-individwu, ir-raġunijiet fattwali jew legali li fuqhom tkun ġiet ibbażata d-deċiżjoni. Din il-komunikazzjoni tal-aħħar tista’ titħalla barra f’każ li jkun hemm raġuni, skont il-paragrafu 2. F’dawn il-każijiet kollha, l-individwi għandhom jiġu informati bid-dritt tagħhom li jressqu lment kontra d-deċiżjoni tas-Servizz Awstraljan tad-Dwana u tal-Protezzjoni tal-Fruntieri. Dan l-ilment għandu jitressaq quddiem il-Kummissarju Awstraljan għall-Informazzjoni. L-individwu Għandu jiġi informat ukoll dwar il-mezzi disponibbli biex wieħed ifittex rimedju amministrattiv u ġudizzjarju, kif previst mil-liġi Awstraljana.
   4.   F’każ li individwu jissottometti lment lill-Kummissarju Awstraljan għall-Informazzjoni, hekk kif imsemmi fil-paragrafu 3, huwa jew hija għandu/għandha jiġi/tiġi formalment avżat/a bir-riżultat tal-investigazzjoni tal-ilment. Għandu mill-anqas jirċievi konferma dwar jekk ikunux ġew irrispettati d-drittijiet tiegħu ta’ protezzjoni tad-dejta, f’konformità ma’ dan il-Ftehim.
   5.   Is-Servizz Awstraljan tad-Dwana u tal-Protezzjoni tal-Fruntieri m’għandux jiżvela d-dejta tal-PNR lill-pubbliku, ħlief lil dawk l-individwi li d-dejta tal-PNR tagħhom tkun ġiet ipproċessata jew lir-rappreżentanti tagħhom.
   Artikolu 13
   Id-dritt ta’ rettifika u ta’ tħassir
   1.   Kwalunkwe individwu għandu jkollu d-dritt li jitlob li ssir rettifika tad-dejta tal-PNR tiegħu pproċessata mis-Servizz Awstraljan tad-Dwana u tal-Protezzjoni tal-Fruntieri f’każ li d-dejta ma tkunx eżatta. Ir-rettifika tista’ tirrikjedi li jsir xi tħassir.
   2.   It-talbiet biex issir ir-rettifika tad-dejta tal-PNR miżmuma mis-Servizz Awstraljan tad-Dwana u tal-Protezzjoni tal-Fruntieri jistgħu jsiru direttament mas-Servizz Awstraljan tad-Dwana u tal-Protezzjoni tal-Fruntieri skont l-Att dwar il-Libertà tal-Informazzjoni jew l-Att dwar il-Privatezza.
   3.   Is-Servizz Awstraljan tad-Dwana u tal-Protezzjoni tal-Fruntieri għandu jagħmel il-verifiki neċessarji kollha skont it-talba li tkun saritlu u għandu jinforma lill-individwu mingħajr dewmien bla bżonn, dwar jekk id-dejta tal-PNR tiegħu tkunx ġiet rettifikata jew imħassra. Din in-notifika għandha ssir bil-miktub fi żmien tletin (30) jum jew fi żmien kwalunkwe estensjoni statutorja stabbilita u għandha tinforma lill-individwu dwar il-possibbiltà li jilmenta mal-Kummissarju Awstraljan għall-Informazzjoni fuq id-deċiżjoni tas-Servizz Awstraljan tad-Dwana u tal-Protezzjoni tal-Fruntieri u dwar il-mezzi disponibbli skont il-liġi Awstraljana biex ifittex rimedju amministrattiv u ġudizzjarju.
   4.   F’każ li individwu jressaq ilment lill-Kummissarju Awstraljan għall-Informazzjoni, hekk kif imsemmi fil-paragrafu 3, dan l-individwu għandu jiġi formalment avżat bir-riżultat tal-investigazzjoni.
   Artikolu 14
   Id-dritt ta’ rimedjar
   1.   Kull individwu għandu jkollu d-dritt għal rimedju amministrattiv u ġudizzjarju effettiv f’każ li kwalunkwe wieħed mid-drittijiet tiegħu msemmija f’dan il-Ftehim ikun ġie miksur.
   2.   Kwalunkwe individwu li jkun ġarrab ħsara b’riżultat ta’ xi operat ta’ ipproċessar illegali jew ta’ kwalunkwe att li ma jkunx kompatibbli mad-drittijiet imsemmija f’dan il-Ftehim, għandu jkollu d-dritt li japplika għal rimedji effettivi, li jistgħu jinkludu kumpens mill-Awstralja.
   3.   Id-drittijiet imsemmija fil-paragrafu 1 u fil-paragrafu 2, għandhom jingħataw lill-individwi irrispettivament min-nazzjonalità jew il-pajjiż ta’ oriġini tagħhom, il-post ta’ residenza jew il-preżenza fiżika tagħhom fl-Awstralja.
   Artikolu 15
   L-ipproċessar awtomatizzat tad-dejta tal-PNR
   1.   Is-Servizz Awstraljan tad-Dwana u tal-Protezzjoni tal-Fruntieri jew awtoritajiet governattivi oħra li huma elenkati fl-Anness 2, m’għandhom jieħdu l-ebda deċiżjoni li taffettwa b’mod sinifikanti lil xi passiġġier jew li tipproduċi effett legali negattiv fuqu, li tkun ibbażata biss fuq l-ipproċessar awtomatizzat tad-dejta tal-PNR.
   2.   Is-Servizz Awstraljan tad-Dwana u tal-Protezzjoni tal-Fruntieri m’għandux iwettaq l-ipproċessar awtomatizzat tad-dejta fuq il-bażi ta’ dejta sensittiva.
   Artikolu 16
   Iż-żamma tad-dejta
   1.   Id-dejta tal-PNR m’għandhiex tinżamm għal aktar minn ħames snin u nofs mid-data tar-riċeviment inizjali tad-dejta tal-PNR mis-Servizz Awstraljan tad-Dwana u tal-Protezzjoni tal-Fruntieri. Matul dan il-perjodu, id-dejta tal-PNR għandha tinżamm biss fis-sistema tal-PNR bl-iskop li jiġu previsti, identifikati, investigati u mħarrka reati terroristiċi u reati kriminali transnazzjonali serji, u b’dan il-mod:

               (a)

               Mir-riċeviment inizjali sa perjodu ta’ tliet snin, id-dejta kollha tal-PNR għandha tkun aċċessibbli għal numru limitat ta’ uffiċjali tas-Servizz Awstraljan tad-Dwana u tal-Protezzjoni tal-Fruntieri, awtorizzati speċifikament mill-Kap Eżekuttiv tas-Servizz Awstraljan tad-Dwana u tal-Protezzjoni tal-Fruntieri sabiex jidentifikaw dawk il-passiġġieri li jistgħu jkunu persuni ta’ interess potenzjali;

               (b)

               Wara li jgħaddu tliet snin mir-riċeviment inizjali sal-aħħar tal-perjodu ta’ ħames snin u nofs, id-dejta tal-PNR għandha tinżamm fis-sistema tal-PNR iżda l-elementi kollha tad-dejta li jistgħu jservu għall-identifikazzjoni ta’ xi passiġġier li miegħu tkun relatata d-dejta tal-PNR għandhom jiġu moħbija. Din id-dejta depersonalizzata tal-PNR għandha tkun aċċessibbli biss għal numru limitat ta’ uffiċjali tas-Servizz Awstraljan tad-Dwana u tal-Protezzjoni tal-Fruntieri, awtorizzati speċifikament mill-Kap Eżekuttiv tas-Servizz Awstraljan tad-Dwana u tal-Protezzjoni tal-Fruntieri sabiex iwettqu analiżi relatati ma’ reati terroristiċi jew reati kriminali transnazzjonali. L-aċċess sħiħ għad-dejta tal-PNR għandu jingħata biss minn xi membru tas-Servizz Eżekuttiv Għoli tas-Servizz Awstraljan tad-Dwana u tal-Protezzjoni tal-Fruntieri, jekk dan ikun neċessarju għat-twettiq ta’ investigazzjonijiet bl-iskop li jiġu previsti, identifikati, investigati u mħarrka reati terroristiċi u reati kriminali transnazzjonali serji.

         2.   Sabiex tintlaħaq id-depersonalizzazzjoni, l-elementi tal-PNR li ġejjin għandhom jiġu moħbija:

               (a)

               l-isem/l-ismijiet;

               (b)

               ismijiet oħra fil-PNR, inkluż in-numru ta’ vjaġġaturi fil-PNR;

               (c)

               kwalunkwe informazzjoni ta’ kuntatt disponibbli (inkluża l-informazzjoni tal-oriġinatur);

               (d)

               rimarki ġenerali li jinkludu Informazzjoni Supplementari Oħra (OSI), Informazzjoni Speċjali dwar is-Servizz (SSI) u informazzjoni dwar Talba għal Servizz Speċjali (SSR), sal-punt li jkun fihom xi informazzjoni li twassal għall-identifikazzjoni ta’ persuna fiżika; kif ukoll

               (e)

               kwalunkwe dejta dwar l-Ipproċessar Avvanzat tal-Passiġġieri (APP) jew dwar l-Informazzjoni Avvanzata dwar il-Passiġġieri (API), sal-punt li jkun fiha xi informazzjoni li twassal għall-identifikazzjoni ta’ persuna fiżika.

         3.   Minkejja l-paragrafu 1, id-dejta tal-PNR meħtieġa għal investigazzjonijiet, prosekuzzjonijiet jew eżekuzzjonijiet speċifiċi ta’ pieni għal reati terroristiċi jew għal reati kriminali transnazzjonali serji, tista’ tiġi pproċessata bl-iskop li jiġu investigati, imħarrka jew eżegwiti l-penali. Id-dejta tal-PNR tista’ tinżamm sakemm l-investigazzjonijiet jew il-prosekuzzjonijiet rilevanti jiġu konklużi jew sakemm il-piena tiġi eżegwita.
   4.   Hekk kif jiskadi l-perjodu taż-żamma tad-dejta, speċifikat fil-paragrafi 1 u 3, id-dejta tal-PNR għandha titħassar b’mod permanenti.
   Artikolu 17
   Ir-reġistrazzjoni u d-dokumentazzjoni tad-dejta tal-PNR
   1.   L-ipproċessar kollu, inkluż l-aċċess għad-dejta tal-PNR u l-konsultazzjoni jew it-trasferiment tagħha, kif ukoll it-talbiet għad-dejta tal-PNR mill-awtoritajiet tal-Awstralja jew minn pajjiżi terzi, anke jekk dawn jiġu miċħuda, għandhom jiġu rreġistrati jew iddokumentati mis-Servizz Awstraljan tad-Dwana u tal-Protezzjoni tal-Fruntieri bl-iskop li tiġi vverifikata l-legalità tal-ipproċessar tad-dejta, li jsir awtomonitoraġġ u li jiġu żgurati l-integrità xierqa tad-dejta u s-sigurtà tal-ipproċessar tad-dejta.
   2.   Ir-reġistrazzjonijiet jew id-dokumentazzjoni mħejjija skont il-paragrafu 1 għandhom jintużaw biss għal skopijiet ta’ sorveljanza u ta’ verifika, inkluż l-investigazzjoni u s-soluzzjoni ta’ kwistjonijiet li għandhom x’jaqsmu ma’ aċċess mhux awtorizzat.
   3.   Ir-reġistrazzjonijiet jew id-dokumentazzjoni mħejjija skont il-paragrafu 1 għandhom jiġu kkomunikati, jekk jintalbu, lill-Kummissarju Awstraljan għall-Informazzjoni. Il-Kummissarju Awstraljan għall-Informazzjoni għandu juża biss din l-informazzjoni għas-sorveljanza tal-protezzjoni tad-dejta u biex jiġi żgurat ipproċessar adegwat tad-dejta kif ukoll l-integrità u s-sigurtà tagħha.
   Artikolu 18
   Il-kondiviżjoni tad-dejta tal-PNR ma’ awtoritajiet governattivi oħra tal-Awstralja
   1.   Soġġett għas-salvagwardji li ġejjin, is-Servizz Awstraljan tad-Dwana u tal-Protezzjoni tal-Fruntieri jista’ jikkondividi biss id-dejta tal-PNR ma’ dawk l-awtoritajiet governattivi tal-Awstralja li huma elenkati fl-Anness 2:

               (a)

               L-awtoritajiet governattivi riċeventi għandhom japplikaw għad-dejta tal-PNR, is-salvagwardji previsti f’dan il-Ftehim.

               (b)

               Id-dejta għandha tiġi kondiviża strettament għall-iskopijiet imsemmija fl-Artikolu 3;

               (c)

               Id-dejta għandha tiġi kondiviża biss fuq bażi ta’ każ b’każ sakemm id-dejta tkun ġiet depersonalizzata;

               (d)

               Qabel ma ssir il-kondiviżjoni, is-Servizz Awstraljan tad-Dwana u tal-Protezzjoni tal-Fruntieri għandu jevalwa b’attenzjoni r-rilevanza tad-dejta li tkun se tiġi kondiviża. Għandhom jiġu kondiviżi biss, dawk l-elementi partikolari tad-dejta tal-PNR li jkunu jidhru b’mod ċar li huma neċessarji f’ċirkostanzi partikolari. Ikun x’ikun il-każ, għandu jiġi kondiviż l-inqas ammont possibbli ta’ dejta.

               (e)

               L-awtoritajiet governattivi riċeventi għandhom jiżguraw li d-dejta ma tkunx qed tiġi addizzjonalment żvelata mingħajr il-permess tas-Servizz Awstraljan tad-Dwana u tal-Protezzjoni tal-Fruntieri, li m’għandux jingħata mis-Servizz Awstraljan tad-Dwana u tal-Protezzjoni tal-Fruntieri ħlief għall-iskopijiet imsemmija fl-Artikolu 3 tal-Ftehim.

         2.   Il-lista tal-awtoritajiet stabbilita fl-Anness 2, tista’ tiġi emendata permezz ta’ skambju ta’ noti diplomatiċi bejn il-Partijiet, sabiex tkun tinkludi:

               (a)

               kwalunkwe dipartimenti jew aġenziji suċċessuri ta’ dawk elenkati fl-Anness 2; kif ukoll

               (b)

               kwalunkwe dipartimenti u aġenziji ġodda stabbiliti wara d-dħul fis-seħħ ta’ dan il-Ftehim li l-funzjonijiet tagħhom ikunu direttament relatati mal-prevenzjoni, l-identifikazzjoni, l-investigazzjoni jew il-prosekuzzjoni ta’ reati terroristiċi jew ta’ reati kriminali transnazzjonali serji; kif ukoll

               (c)

               kwalunkwe dipartimenti u aġenziji eżistenti li l-funzjonijiet tagħhom isiru direttament relatati mal-prevenzjoni, l-identifikazzjoni, l-investigazzjoni jew il-prosekuzzjoni ta’ reati terroristiċi jew ta’ reati kriminali transnazzjonali serji.

         3.   Meta tiġi trasferita informazzjoni analitika li jkun fiha d-dejta tal-PNR skont dan il-Ftehim, għandhom jiġu rrispettati s-salvagwardji applikabbli għad-dejta tal-PNR imsemmija f’dan l-Artikolu.
   4.   M’hemm xejn f’dan l-Artikolu li jipprevjeni l-iżvelar ta’ dejta tal-PNR, fejn ikun meħtieġ, għall-iskopijiet tal-Artikolu 3(4) u (5) u tal-Artikolu 10.
   Artikolu 19
   Trasferimenti lill-awtoritajiet ta’ pajjiżi terzi
   1.   Soġġett għas-salvagwardji li ġejjin, is-Servizz Awstraljan tad-Dwana u tal-Protezzjoni tal-Fruntieri jista’ jittrasferixxi d-dejta tal-PNR lill-awtoritajiet ta’ pajjiżi terzi speċifiċi biss:

               (a)

               Is-Servizz Awstraljan tad-Dwana u tal-Protezzjoni tal-Fruntieri jinsab sodisfatt li l-awtorità riċeventi tal-pajjiż terz qablet li tapplika għad-dejta trasferita l-istess salvagwardji previsti f’dan il-Ftehim;

               (b)

               Tista’ tirċievi d-dejta tal-PNR biss, l-awtorità ta’ pajjiż terz li l-funzjonijiet tagħha huma direttament relatati mal-prevenzjoni, l-identifikazzjoni, l-investigazzjoni u l-prosekuzzjoni ta’ reati terroristiċi jew ta’ reati kriminali transnazzjonali serji;

               (c)

               Id-dejta għandha tiġi trasferita għall-iskopijiet esklużivi ta’ prevenzjoni, identifikazzjoni, investigazzjoni u prosekuzzjoni ta’ reati terroristiċi jew ta’ reati kriminali transnazzjonali serji, kif definit fl-Artikolu 3;

               (d)

               Id-dejta għandha tiġi trasferita fuq bażi ta’ każ b’każ;

               (e)

               Qabel ma jsir it-trasferiment, is-Servizz Awstraljan tad-Dwana u tal-Protezzjoni tal-Fruntieri għandu jevalwa b’attenzjoni r-rilevanza tad-dejta li tkun se tiġi trasferita. Għandhom jiġu trasferiti biss, dawk l-elementi partikolari tad-dejta tal-PNR li jkunu jidhru b’mod ċar li huma neċessarji f’ċirkostanzi partikolari. Ikun x’ikun il-każ, għandu jiġi trasferit l-inqas ammont possibbli ta’ dejta;

               (f)

               F’każ li s-Servizz Awstraljan tad-Dwana u tal-Protezzjoni tal-Fruntieri jsir jaf li d-dejta ta’ ċittadin jew ta’ resident ta’ xi Stat Membru tkun qed tiġi trasferita, l-awtoritajiet kompetenti tal-Istat Membru kkonċernat għandhom jiġu informati bil-kwistjoni mill-aktar fis possibbli;

               (g)

               Is-Servizz Awstraljan tad-Dwana u tal-Protezzjoni tal-Fruntieri jinsab sodisfatt li l-awtorità riċeventi tal-pajjiż terz qablet li żżomm id-dejta tal-PNR biss sakemm tintemm l-investigazzjoni jew il-prosekuzzjoni rilevanti jew sakemm il-piena tkun ġiet eżegwita jew sakemm id-dejta ma tkunx meħtieġa aktar għall-iskopijiet previsti fl-Artikolu 3(4), u jkun xi jkun il-każ għal mhux iktar mill-perjodu meħtieġ;

               (h)

               Is-Servizz Awstraljan tad-Dwana u tal-Protezzjoni tal-Fruntieri jinsab sodisfatt li l-awtorità riċeventi tal-pajjiż terz qablet li ma tittrasferixxix aktar dejta tal-PNR;

               (i)

               Is-Servizz Awstraljan tad-Dwana u tal-Protezzjoni tal-Fruntieri għandu jiżgura li l-passiġġier ikun informat, fejn xieraq, dwar it-trasferiment tad-dejta tiegħu tal-PNR.

         2.   Meta tiġi trasferita informazzjoni analitika li jkun fiha d-dejta tal-PNR skont dan il-Ftehim, għandhom jiġu rrispettati s-salvagwardji applikabbli għad-dejta tal-PNR imsemmija f’dan l-Artikolu.
   3.   M’hemm xejn f’dan l-Artikolu li jipprevjeni l-iżvelar ta’ dejta tal-PNR, fejn ikun meħtieġ, għall-iskopijiet tal-Artikolu 3(4).
   KAPITOLU III

      MODALITAJIET TAT-TRASFERIMENTI

   Artikolu 20
   Il-metodu tat-trasferiment
   Għall-finijiet ta’ dan il-Ftehim, il-Partijiet għandhom jiżguraw li t-trasportaturi bl-ajru jittrasferixxu d-dejta tal-PNR lis-Servizz Awstraljan tad-Dwana u tal-Protezzjoni tal-Fruntieri, esklużivament fuq il-bażi tal-metodu “push” u f’konformità mal-proċeduri li ġejjin:

               (a)

               It-trasportaturi bl-ajru għandhom jittrasferixxu d-dejta tal-PNR b’mezzi elettroniċi f’konformità mar-rekwiżiti tekniċi tas-Servizz Awstraljan tad-Dwana u tal-Protezzjoni tal-Fruntieri jew, f’każ ta’ ħsara teknika, b’mezz ieħor kwalunkwe li jiżgura livell adegwat ta’ sigurtà tad-dejta.

               (b)

               It-trasportaturi bl-ajru għandhom jittrasferixxu d-dejta tal-PNR billi jużaw format ta’ messaġġi miftiehem.

               (c)

               It-trasportaturi bl-ajru għandhom jittrasferixxu d-dejta tal-PNR b’mod sigur billi jużaw protokolli komuni meħtieġa mis-Servizz Awstraljan tad-Dwana u tal-Protezzjoni tal-Fruntieri.

         Artikolu 21
   Il-frekwenza tat-trasferiment
   1.   Il-Partijiet għandhom jiżguraw li t-trasportaturi bl-ajru jittrasferixxu d-dejta kollha tal-passiġġieri meħtieġa mill-PNR, lis-Servizz Awstraljan tad-Dwana u tal-Protezzjoni tal-Fruntieri, skont kif deskritt fl-Artikolu 20, f’mhux aktar minn ħames waqtiet previsti għal kull titjira, fejn l-ewwel waħda tkun sa 72 siegħa qabel it-tluq skedat. Is-Servizz Awstraljan tad-Dwana u tal-Protezzjoni tal-Fruntieri għandu jikkomunika l-ħinijiet speċifikati għat-trasferimenti lit-trasportaturi bl-ajru.
   2.   F’każijiet speċifiċi fejn ikun hemm indikazzjonijiet li jinħtieġ aċċess bikri biex ikun hemm rispons għal xi theddida speċifika relatata ma’ reati terroristiċi jew ma’ reati kriminali transnazzjonali serji, is-Servizz Awstraljan tad-Dwana u tal-Protezzjoni tal-Fruntieri jista’ jkun jeħtieġ trasportatur bl-ajru biex jipprovdi d-dejta tal-PNR qabel ma jsir l-ewwel trasferiment previst. Fl-eżerċizzju ta’ din id-diskrezzjoni, is-Servizz Awstraljan tad-Dwana u tal-Protezzjoni tal-Fruntieri għandu jaġixxi b’ġudizzju u b’mod proporzjonali u juża esklużivament il-metodu “push”.
   3.   F’każijiet speċifiċi fejn ikun hemm indikazzjonijiet li jinħtieġ aċċess bikri biex ikun hemm rispons għal xi theddida speċifika relatata ma’ reati terroristiċi jew ma’ reati kriminali transnazzjonali serji, is-Servizz Awstraljan tad-Dwana u tal-Protezzjoni tal-Fruntieri jista’ jkun jeħtieġ trasportatur bl-ajru biex jittrasferixxi d-dejta tal-PNR bejn jew wara t-trasferimenti regolari msemmija fil-paragrafu 1. Fl-eżerċizzju ta’ din id-diskrezzjoni, is-Servizz Awstraljan tad-Dwana u tal-Protezzjoni tal-Fruntieri għandu jaġixxi b’ġudizzju u b’mod proporzjonali u juża esklużivament il-metodu “push”.
   KAPITOLU IV

      DISPOŻIZZJONIJIET IMPLIMENTATTIVI U FINALI

   Artikolu 22
   In-nuqqas ta’ deroga/Ir-relazzjoni ma’ strumenti oħra
   1.   Dan il-Ftehim m’għandux joħloq jew jagħti xi dritt jew benefiċċju lil kwalunkwe persuna jew entità, privata jew pubblika. Kull Parti għandha tiżgura li d-dispożizzjonijiet ta’ dan il-Ftehim ikunu qed jiġu implimentati kif xieraq.
   2.   M’hemm xejn f’dan il-Ftehim li għandu jillimita d-drittijiet jew is-salvagwardji inklużi fil-liġijiet tal-Awstralja.
   3.   M’hemm xejn f’dan il-Ftehim li għandu jidderoga mill-obbligi eżistenti skont kwalunkwe strumenti ta’ assistenza legali bilaterali reċiproka bejn l-Awstralja u l-Istati Membri tal-Unjoni Ewropea, biex tiġi pprovduta assistenza fit-talbiet għal kisba ta’ dejta biex tintuża bħala prova matul proċedimenti kriminali li jikkonċernaw terroriżmu jew reati kriminali transnazzjonali serji.
   Artikolu 23
   Is-soluzzjoni tat-tilwim u s-sospensjoni tal-Ftehim
   1.   Kwalunkwe tilwima li tirriżulta mill-interpretazzjoni, l-applikazzjoni jew l-implimentazzjoni ta’ dan il-Ftehim u kwalunkwe kwistjoni relatata magħha, għandhom iwasslu għal konsultazzjoni bejn il-Partijiet bil-ħsieb li tintlaħaq soluzzjoni miftiehma b’mod reċiproku, li tipprevedi l-għoti ta’ opportunità lil waħda mill-Partijiet biex tikkonforma fi żmien raġonevoli.
   2.   F’każ li l-konsultazzjonijiet ma jirriżultawx f’soluzzjoni tat-tilwima, kull waħda mill-Partijiet tista’ tissospendixxi l-applikazzjoni ta’ dan il-Ftehim permezz ta’ notifika bil-miktub b’mezzi diplomatiċi, fejn tali sospensjoni jkollha tidħol fis-seħħ 120 jum mid-data tan-notifika, sakemm ma jkunx ġie miftiehem mod ieħor.
   3.   Kwalunkwe sospensjoni għandha tieqaf hekk kif it-tilwima tiġi solvuta b’sodisfazzjoni għall-Awstralja u l-UE.
   4.   Minkejja kwalunkwe sospensjoni ta’ dan il-Ftehim, id-dejta kollha miksuba mis-Servizz Awstraljan tad-Dwana u tal-Protezzjoni tal-Fruntieri skont it-termini ta’ dan il-Ftehim għandha tibqa’ tiġi pproċessata f’konformità mas-salvagwardji ta’ dan il-Ftehim, inklużi d-dispożizzjonijiet dwar iż-żamma u t-tħassir tad-dejta.
   Artikolu 24
   Il-konsultazzjoni u r-reviżjoni
   1.   Il-Partijiet għandhom jinnotifikaw lil xulxin, fejn applikabbli anke qabel l-adozzjoni, dwar kwalunkwe tibdiliet leġiżlattivi jew regolatorji li jistgħu jaffettwaw b’mod konkret l-implimentazzjoni ta’ dan il-Ftehim. Ir-referenzi għal-leġiżlazzjoni Awstraljana li jinsabu f’dan il-Ftehim għandhom jitqiesu li jinkludu kwalunkwe leġiżlazzjoni suċċessiva.
   2.   Sena wara d-dħul fis-seħħ ta’ dan il-Ftehim u b’mod regolari minn dakinhar ’il quddiem għat-tul ta’ żmien ta’ dan il-Ftehim u wkoll għal kull talba li ssir mingħand kull waħda mill-Partijiet, il-Partijiet għandhom jirrevedu b’mod konġunt l-implimentazzjoni ta’ dan il-Ftehim u ta’ kwalunkwe kwistjonijiet relatati miegħu. Il-Partijiet jaqblu li r-reviżjoni għandha tanalizza b’mod partikolari l-mekkaniżmu tal-ħabi tad-dejta skont l-Artikolu 16(1)(b), kwalunkwe diffikultajiet relatati mal-effiċjenza operattiva jew mal-effettività f’sens ta’ nfiq tal-mekkaniżmu, u mal-esperjenza li tkun inkisbet minn mekkaniżmi simili fi skemi oħra ta’ PNR aktar żviluppati, inkluża l-iskema tal-UE. F’każ li ma jkunx disponibbli mekkaniżmu li jopera b’mod effiċjenti u li jkun effettiv f’sens ta’ nfiq, l-aċċess għad-dejta għandu jkun ristrett permezz tal-arkivjar, u d-dejta tkun tista’ tiġi aċċessata biss bl-istess mod li tiġi aċċessata d-dejta depersonalizzata, skont l-Artikolu 16.
   3.   Il-Partijiet għandhom jiftehmu minn qabel dwar il-modalitajiet tar-reviżjoni konġunta u għandhom jgħarrfu lil xulxin dwar il-kompożizzjoni tat-timijiet rispettivi tagħhom. Għall-finijiet tar-reviżjoni konġunta, l-Unjoni Ewropea għandha tiġi rrappreżentata mill-Kummissjoni Ewropea u l-Awstralja għandha tiġi rrapreżentata mis-Servizz Awstraljan tad-Dwana u tal-Protezzjoni tal-Fruntieri. It-timijiet jistgħu jinkludu esperti fl-oqsma tal-protezzjoni tad-dejta u tal-eżekuzzjoni tal-liġi. Skont il-liġijiet applikabbli, il-parteċipanti kollha tar-reviżjoni konġunta għandhom jiġu mitluba jirrispettaw il-kunfidenzjalità tad-diskussjonijiet u jkollhom awtorizzazzjonijiet xierqa ta’ sigurtà. Għall-finijiet tar-reviżjoni konġunta, is-Servizz Awstraljan tad-Dwana u tal-Protezzjoni tal-Fruntieri għandu jiżgura l-aċċess għad-dokumentazzjoni u s-sistemi rilevanti u għall-persunal kompetenti.
   4.   Il-Partijiet għandhom jevalwaw il-Ftehim, b’mod partikolari l-effettività operattiva tiegħu, sa mhux aktar tard minn erba’ snin wara d-dħul fis-seħħ tiegħu.
   5.   Wara li ssir ir-reviżjoni konġunta, il-Kummissjoni Ewropea għandha tissottometti rapport lill-Parlament Ewropew u lill-Kunsill tal-Unjoni Ewropea. Għandha tingħata l-opportunità lill-Awstralja biex tipprovdi l-kummenti tagħha bil-miktub li għandhom jiġu mehmuża mar-rapport.
   6.   Peress li t-twaqqif ta’ sistema ta’ PNR tal-UE jista’ jbiddel il-kuntest ta’ dan il-Ftehim, jekk tiġi adottata sistema ta’ PNR tal-UE u meta dan iseħħ, il-Partijiet għandhom jikkonsultaw lil xulxin biex jistabbilixxu jekk dan il-Ftehim ikunx jista’ jiġi aġġustat skont kif ikun meħtieġ.
   Artikolu 25
   Terminazzjoni
   1.   Kull waħda mill-Partijiet tista’ ttemm dan il-Ftehim f’mument kwalunkwe permezz ta’ notifika bil-miktub b’mezzi diplomatiċi. It-terminazzjoni għandha tidħol fis-seħħ 120 jum mid-data tar-riċeviment ta’ din in-notifika jew skont kif ikun ġie miftiehem.
   2.   Minkejja kwalunkwe terminazzjoni ta’ dan il-Ftehim, id-dejta kollha miksuba mis-Servizz Awstraljan tad-Dwana u tal-Protezzjoni tal-Fruntieri skont it-termini ta’ dan il-Ftehim għandha tibqa’ tiġi pproċessata f’konformità mas-salvagwardji ta’ dan il-Ftehim, inklużi d-dispożizzjonijiet dwar iż-żamma u t-tħassir tad-dejta.
   Artikolu 26
   It-tul ta’ żmien
   1.   Skont l-Artikolu 25, dan il-Ftehim għandu jibqa’ fis-seħħ għal perjodu ta’ seba’ snin mid-data tad-dħul fis-seħħ tiegħu.
   2.   Hekk kif jiskadi l-perjodu stabbilit fil-paragrafu 1, kif ukoll kwalunkwe perjodu sussegwenti ta’ tiġdid skont dan il-paragrafu, il-Ftehim għandu jiġġedded għal perjodu sussegwenti ta’ seba’ snin sakemm waħda mill-Partijiet tgħarraf lill-oħra bil-miktub permezz ta’ mezzi diplomatiċi u mill-anqas tnax-il xahar bil-quddiem, li m’għandhiex l-intenzjoni li ġġedded il-Ftehim.
   3.   Minkejja kwalunkwe skadenza ta’ dan il-Ftehim, id-dejta kollha miksuba mis-Servizz Awstraljan tad-Dwana u tal-Protezzjoni tal-Fruntieri skont it-termini ta’ dan il-Ftehim għandha tibqa’ tiġi pproċessata f’konformità mas-salvagwardji ta’ dan il-Ftehim, inklużi d-dispożizzjonijiet dwar iż-żamma u t-tħassir tad-dejta.
   Artikolu 27
   Id-dejta tal-PNR rċevuta qabel id-dħul fis-seħħ ta’ dan il-Ftehim
   L-Awstralja għandha tittratta kwalunkwe dejta tal-PNR miżmuma mis-Servizz Awstraljan tad-Dwana u tal-Protezzjoni tal-Fruntieri fil-mument tad-dħul fis-seħħ ta’ dan il-Ftehim, f’konformità mad-dispożizzjonijiet ta’ dan il-Ftehim. Madanakollu, l-ebda dejta m’għandha tintalab biex tiġi moħbija qabel l-1 ta’ Jannar 2015.
   Artikolu 28
   L-applikazzjoni territorjali
   1.   Skont il-paragrafu 2 sal-paragrafu 4, dan il-Ftehim għandu japplika għat-territorju li fih huma applikabbli t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u għat-territorju tal-Awstralja.
   2.   Dan il-Ftehim għandu japplika biss għad-Danimarka, ir-Renju Unit jew l-Irlanda, jekk il-Kummissjoni Ewropea tgħarraf bil-miktub lill-Awstralja li d-Danimarka, ir-Renju Unit, jew l-Irlanda jkunu għażlu li jintrabtu b’dan il-Ftehim.
   3.   Jekk qabel id-dħul fis-seħħ tal-Ftehim, il-Kummissjoni Ewropea tgħarraf lill-Awstralja li dan se jkun japplika għad-Danimarka, ir-Renju Unit jew l-Irlanda, dan il-Ftehim għandu japplika għat-territorju ta’ tali Stat fl-istess jum stabbilit għall-Istati Membri l-oħra tal-Unjoni Ewropea marbuta b’dan il-Ftehim.
   4.   Jekk wara d-dħul fis-seħħ tal-Ftehim, il-Kummissjoni Ewropea tgħarraf lill-Awstralja li dan japplika għad-Danimarka, ir-Renju Unit jew l-Irlanda, dan il-Ftehim għandu japplika għat-territorju ta’ tali Stat fl-ewwel jum wara li l-Awstralja tkun irċeviet in-notifika.
   Artikolu 29
   Id-Dispożizzjonijiet Finali
   1.   Dan il-Ftehim għandu jidħol fis-seħħ fl-ewwel jum tax-xahar wara d-data li fiha l-Partijiet ikunu skambjaw notifiki li jindikaw li huma kkonkludew il-proċeduri interni tagħhom għal din il-fini.
   2.   Dan il-Ftehim se jissostitwixxi l-Ftehim li sar bejn l-Unjoni Ewropea u l-Awstralja dwar l-Ipproċessar u t-Trasferiment ta’ Dejta tar-Reġistru tal-Ismijiet tal-Passiġġieri (PNR) derivata mill-Unjoni Ewropea minn trasportaturi bl-ajru lis-Servizz Doganali Awstraljan, magħmul fi Brussell fit-30 ta’ Ġunju 2008, li mhux se jibqa’ applikabbli mad-dħul fis-seħħ ta’ dan il-Ftehim.

      Magħmul fi Brussell, fid-29 ta’ Settembru 2011; f’żewġ dokumenti oriġinali, bil-lingwa Ingliża. Dan il-Ftehim għandu jitfassal ukoll bil-Bulgaru, iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż, il-Grieg, l-Ispanjol, l-Isvediż, il-Latvjan, il-Litwan, il-Malti, l-Olandiż, il-Pollakk, il-Portugiż, ir-Rumen, is-Slovakk, is-Sloven, it-Taljan u l-Ungeriż, fejn kull verżjoni hija awtentika bl-istess mod. F’każ li jkun hemm diverġenza bejn il-verżjonijiet tal-lingwi differenti, għandha tgħodd il-verżjoni bl-Ingliż.

         Għall-Unjoni Ewropea

         Għall-Awstralja

   ANNESS 1
   L-elementi tad-dejta tal-PNR imsemmija fl-Artikolu 2(f) li t-trasportaturi bl-ajru huma mitluba li jittrażmettu lis-Servizz Awstraljan tad-Dwana u tal-Protezzjoni tal-Fruntieri, kemm-il darba dawn ikunu diġà qed jiġbruhom:

               1.

               Kodiċi lokalizzatur tar-reġistru tal-PNR

               2.

               Data tar-riżervazzjoni/ħruġ tal-biljett

               3.

               Data/Dati tal-ivvjaġġar ippjanat

               4.

               Isem/Ismijiet

               5.

               Informazzjoni disponibbli dwar il-vjaġġaturi frekwenti u l-benefiċċji (jiġifieri biljetti b’xejn, titjib fil-klassi tal-ivvjaġġar, eċċ.)

               6.

               Ismijiet oħra fil-PNR, inkluż in-numru ta’ vjaġġaturi fil-PNR

               7.

               Kull informazzjoni ta’ kuntatt disponibbli (inkluża l-informazzjoni dwar l-oriġinatur)

               8.

               Kull informazzjoni disponibbli dwar il-pagament/il-ħlas (li ma tinkludix dettalji oħra ta’ tranżazzjonijiet marbuta ma’ xi kard tal-kreditu jew ma’ xi kont u li ma tkunx konnessa mat-tranżazzjoni tal-ivvjaġġar)

               9.

               Itinerarju tal-vjaġġ għal PNR speċifiku

               10.

               Aġenzija tal-ivvjaġġar/aġent tal-ivvjaġġar

               11.

               Informazzjoni dwar il-kondiviżjoni tal-kodiċi

               12.

               Informazzjoni maqsuma/diviża

               13.

               Status tal-ivvjaġġar tal-passiġġier (li jinkludi il-konfermi u l-istatus taċ-check-in)

               14.

               Informazzjoni dwar il-qtugħ tal-biljetti, li tinkludi n-numru tal-biljett, biljetti mingħajr ritorn u Stima Awtomatizzata tal-Prezz tal-Biljett;

               15.

               L-informazzjoni kollha dwar il-bagalji

               16.

               Informazzjoni dwar is-siġġu, li tinkludi n-numru tas-siġġu

               17.

               Kummenti ġenerali li jinkludu Informazzjoni Supplementari Oħra (OSI), Informazzjoni Speċjali dwar is-Servizz (SSI) u informazzjoni dwar Talba għal Servizz Speċjali (SSR)

               18.

               Kull informazzjoni dwar l-APIS li tkun inġabret

               19.

               Il-bidliet storiċi kollha li saru fil-PNR, elenkati taħt in-numru 1 san-numru 18

         ANNESS 2
   Lista tal-awtoritajiet governattivi l-oħra tal-Awstralja li magħhom is-Servizz Awstraljan tad-Dwana u tal-Protezzjoni tal-Fruntieri huwa awtorizzat li jikkondividi d-dejta tal-PNR:

               1.

               Il-Kummissjoni Awstraljana għall-Kriminalità;

               2.

               Il-Pulizija Federali Awstraljana;

               3.

               L-Organizzazzjoni Awstraljana tat-Tagħrif Sigriet dwar is-Sigurtà;

               4.

               Id-Direttur tal-Commonwealth għall-Prosekuzzjonijiet Pubbliċi;

               5.

               Id-Dipartiment tal-Immigrazzjoni u ċ-Ċittadinanza;

               6.

               L-Uffiċċju għas-Sigurtà fit-Trasport, id-Dipartiment tal-Infrastruttura u t-Trasport.


title: 2007/541/KE,Euratom: Deċiżjoni tal-Kunsill u l-Kummissjoni tat- 28 ta’ Ġunju 2007 dwar il-konklużjoni tal-Protokoll għall-Ftehim ta’ Partenarjat u Kooperazzjoni, li tistabbilixxi partenarjat bejn il-Komunitajiet Ewropej u l-Istati Membri tagħhom, minn naħa waħda, u l-Federazzjoni Russa, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea

text:
               1.8.2007

               MT

               Il-Ġurnal Uffiċjali ta’ l-Unjoni Ewropea

               L 200/44

         DEĊIŻJONI TAL-KUNSILL U L-KUMMISSJONI
   tat-28 ta’ Ġunju 2007
   dwar il-konklużjoni tal-Protokoll għall-Ftehim ta’ Partenarjat u Kooperazzjoni, li tistabbilixxi partenarjat bejn il-Komunitajiet Ewropej u l-Istati Membri tagħhom, minn naħa waħda, u l-Federazzjoni Russa, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea
   (2007/541/KE, Euratom)
   IL-KUNSILL TA’ L-UNJONI EWROPEA
   U L-KUMMISSJONI TAL-KOMUNITAJIET EWROPEJ,
   Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 44(2), l-aħħar sentenza ta’ l-Artikolu 47(2) u l-Artikoli 55, 57(2), 71, 80(2), 93, 94, 133 u 181a, flimkien mat-tieni sentenza ta’ l-Artikolu 300(2) u l-ewwel subparagrafu ta’ l-Artikolu 300(3) tiegħu,
   Wara li kkunsidraw it-Trattat li jistabbilixxi l-Komunità Ewropea ta’ l-Enerġija Atomika, u partikolarment it-tieni paragrafu ta’ l-Artikolu 101 tiegħu,
   Wara li kkunsidraw l-Att ta’ Adeżjoni tal-Bulgarija u tar-Rumanija, u b’mod partikolari l-Artikolu 6(2) tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-Opinjoni tal-Parlament Ewropew (1),
   Wara li kkunsidraw l-approvazzjoni tal-Kunsill skond l-Artikolu 101 tat-Trattat li jistabbilixxi l-Komunità Ewropea dwar l-Enerġija Atomika,
   Billi:

               (1)

               Il-Protokoll għall-Ftehim ta’ Partenarjat u Kooperazzjoni, li jistabbilixxi partenarjat bejn il-Komunitajiet Ewropej u l-Istati Membri tagħhom, minn naħa waħda, u l-Federazzjoni Russa, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea, ġie ffirmat f’isem il-Komunitajiet Ewropej u l-Istati Membri tagħhom fit-23 ta’ April 2007.

               (2)

               Sakemm jidħol fis-seħħ, il-Protokoll ġie applikat fuq bażi proviżorja sa mit-23 ta’ April 2007.

               (3)

               Il-Protokoll għandu jiġi approvat,

         IDDEĊIDEW KIF ĠEJ:
   Artikolu 1
   Il-Protokoll mal-Ftehim ta’ Partenarjat u Kooperazzjoni, li jistabbilixxi partenarjat bejn il-Komunitajiet Ewropej u l-Istati Membri tagħhom, minn naħa waħda, u l-Federazzjoni Russa, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea, qiegħed b’dan jiġi approvat f’isem il-Komunità Ewropea, il-Komunità Ewropea ta’ l-Enerġija Atomika u l-Istati Membri.
   It-test tal-Protokoll jinsab mehmuż ma’ din id-Deċiżjoni (2).
   Artikolu 2
   Il-President tal-Kunsill, f’isem il-Komunità Ewropea u l-Istati Membri tagħha, għandu jagħti n-notifika prevista fl-Artikolu 3 tal-Protokoll (3). Il-President tal-Kummissjoni għandu fl-istess waqt jagħti din in-notifika f’isem il-Komunità Ewropea ta’ l-Enerġija Atomika.

      Magħmula fila-Lussemburgu, 28 ta’ Ġunju 2007.

            Għall-Kunsill

            Il-President

         S. GABRIEL

            Għall-Kummissjoni

            Il-President

         José Manuel BARROSO

      (1)  Opinjoni mogħtija fis-7 ta’ Ġunju 2007 (għadha mhijiex ippubblikata fil-Ġurnal Uffiċjali).

      (2)  ĠU L 119, 9.5.2007, p. 32.

      (3)  Id-data tad-dħul fis-seħħ tal-Protokoll ser tkun ippubblikata fil-Ġurnal Uffiċjali ta’ l-Unjoni Ewropea mis-Segretarjat Ġenerali tal-Kunsill.


title: 2004/725/KE: Id-Deċiżjoni tal-Parlament Ewropew tal-21 ta' April 2004 dwar kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 - Il-Ħames Sezzjoni - Qorti tal-Awdituri

text:
               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/19

         ID-DEĊIŻJONI TAL-PARLAMENT EWROPEW
   tal-21 ta' April 2004
   dwar kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 - Il-Ħames Sezzjoni - Qorti tal-Awdituri
   (2004/725/KE)

    ---documentbreak---

               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/19

         IR-RIŻOLUZZJONI
   tal-Parlament Ewropew bil-kummenti li jakkumpanjaw id-Deċiżjoni ta' kwittanza fir-rigward ta' l-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 - Il-Ħames Sezzjoni - Qorti tal-Awdituri


title: 2009/302/KE: Deċiżjoni tal-Kunsill tal- 21 ta' Mejju 2008 dwar l-iffirmar u l-applikazzjoni proviżorja tal-Ftehim bejn il-Komunità Ewropea u r-Repubblika Iżlamika tal-Pakistan dwar ċerti aspetti tas-servizzi tal-ajru

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 84/33

         DEĊIŻJONI TAL-KUNSILL
   tal-21 ta' Mejju 2008
   dwar l-iffirmar u l-applikazzjoni proviżorja tal-Ftehim bejn il-Komunità Ewropea u r-Repubblika Iżlamika tal-Pakistan dwar ċerti aspetti tas-servizzi tal-ajru
   (2009/302/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2), flimkien mal-ewwel sentenza tal-ewwel subparagrafu tal-Artikolu 300(2) tiegħu,
   Wara li kkunsidra l-proposta tal-Kummissjoni,
   Billi:

               (1)

               Fil-5 ta’ Ġunju 2003, il-Kunsill awtorizza lill-Kummissjoni sabiex tiftaħ negozjati ma’ pajjiżi terzi dwar it-tibdil ta’ ċerti dispożizzjonijiet fi strumenti ta’ ftehim bilaterali eżistenti bi ftehim Komunitarju.

               (2)

               Il-Kummissjoni nnegozjat, f’isem il-Komunità, Ftehim mal-Pakistan dwar ċerti aspetti tas-servizzi tal-ajru konformement mal-mekkaniżmi u d-direttivi fl-Anness mad-Deċiżjoni tal-Kunsill tal-5 ta’ Ġunju 2003 li tawtorizza lill-Kummissjoni sabiex tiftaħ negozjati ma’ pajjiżi terzi dwar it-tibdil ta’ ċerti dispożizzjonijiet fi strumenti ta’ ftehim bilaterali eżistenti bi ftehim Komunitarju.

               (3)

               Suġġett għall-konklużjoni possibbli tiegħu f’data aktar ‘il quddiem, il-Ftehim negozjat mill-Kummissjoni għandu jiġi ffirmat u applikat proviżorjament,

         IDDEĊIEDA KIF ĠEJ:
   Artikolu 1
   L-iffirmar tal-Ftehim bejn il-Komunità Ewropea u r-Repubblika Iżlamika tal-Pakistan dwar ċerti aspetti tas-servizzi tal-ajru huwa b’dan approvat f’isem il-Komunità suġġett għad-Deċiżjoni tal-Kunsill dwar il-konklużjoni tal-imsemmi Ftehim.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna jew persuni li jkollhom is-setgħa li jiffirmaw il-Ftehim f’isem il-Komunità suġġett għall-konklużjoni tiegħu.
   Artikolu 3
   Sa meta jidħol fis-seħħ, il-Ftehim għandu jiġi applikat proviżorjament mill-ewwel jum tal-ewwel xahar wara d-data li fiha l-Partijiet ikunu nnotifikaw lil xulxin bit-tlestija tal-proċeduri kollha meħtieġa għal dan il-għan.
   Artikolu 4
   Il-President tal-Kunsill huwa b’dan awtorizzat jagħmel in-notifika prevista fl-Artikolu 8(2) tal-Ftehim.

      Magħmula fi Brussell, 21 ta’ Mejju 2008.

            Għall-Kunsill

            Il-President

         M. ZVER

    ---documentbreak---

               31.3.2009

               MT

               Il-Ġurnal Uffiċjali tal-Unjoni Ewropea

               L 84/34

         FTEHIM
   bejn il-Komunità Ewropea u r-Repubblika Iżlamika tal-Pakistan dwar ċerti aspetti tas-servizzi tal-ajru
   IL-KOMUNITÀ EWROPEA
   minn naħa waħda, u
   R-REPUBBLIKA IŻLAMIKA TAL-PAKISTAN (minn hawn ‘il quddiem “il-Pakistan”)
   min-naħa l-oħra
   (minn hawn ‘il quddiem “il-Partijiet”)
   FILWAQT LI JINNUTAW li ċerti dispożizzjonijiet fi strumenti ta’ ftehim bilaterali dwar is-servizzi tal-ajru bejn bosta Stati Membri tal-Komunità Ewropea u r-Repubblika Iżlamika tal-Pakistan jeħtiġilhom jinġiebu konformi mal-leġiżlazzjoni tal-Komunità,
   FILWAQT LI JINNUTAW li l-Komunità Ewropea għandha l-kompetenza esklussiva fir-rigward ta’ bosta aspetti li jistgħu jiġu inklużi fi ftehim bilaterali dwar is-servizzi tal-ajru bejn l-Istati Membri tal-Komunità Ewropea u pajjiżi terzi,
   FILWAQT LI JINNUTAW li t-trasportaturi tal-ajru Komunitarji stabbiliti f’xi wieħed mill-Istati Membri ingħataw id-dritt, mill-Komunità Ewropea skont il-leġiżlazzjoni tal-Komunità, għal aċċess mhux diskriminatorju għar-rotot tal-ajru bejn dak l-Istat Membru u pajjiżi terzi,
   FILWAQT LI JIKKUNSIDRAW l-istrumenti ta’ ftehim bejn il-Komunità Ewropea u l-erba’ pajjiżi Ewropej elenkati fl-Anness III li jipprovdu dwar il-possibbiltà għaċ-ċittadini ta’ dawn il-pajjiżi li jiksbu dritt ta’ sjieda fi trasportaturi tal-ajru mogħtija liċenzja f’konformità mal-leġiżlazzjoni tal-Komunità Ewropea,
   FILWAQT LI JAGĦRFU li l-aspetti kollha relatati ma’ strumenti ta’ ftehim bilaterali dwar is-servizzi tal-ajru bejn l-Istati Membri tal-Komunità Ewropea u r-Repubblika Iżlamika tal-Pakistan jeħtiġilhom ikunu konformi mal-liġijiet tal-partijiet sabiex tiġi stabbilita bażi ġuridika soda għas-servizzi tal-ajru bejn il-Komunità Ewropea u r-Repubblika Iżlamika tal-Pakistan u sabiex tinżamm il-kontinwità ta’ servizzi tal-ajru bħal dawn,
   FILWAQT LI JINNUTAW li d-dispożizzjonijiet ta’ strumenti ta’ ftehim bilaterali dwar is-servizzi tal-ajru bejn l-Istati Membri tal-Komunità Ewropea u r-Repubblika Iżlamika tal-Pakistan, li ma jmorrux kontra l-leġiżlazzjoni tal-Komunità Ewropea u dik tal-Pakistan, ma għandhomx bżonn jiġu milquta minn dan il-Ftehim,
   FILWAQT LI JAGĦRFU li d-dispożizzjonijiet fi strumenti ta’ ftehim bilaterali dwar is-servizzi tal-ajru konklużi bejn l-Istati Membri tal-Komunità Ewropea u r-Repubblika Iżlamika tal-Pakistan li i) jirrikjedu jew jiffavorixxu l-adozzjoni ta’ ftehim bejn impriżi, deċiżjonijiet minn assoċjazzjonijiet ta’ impriżi jew prattiki kkonċertati li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti; jew (ii) isaħħu l-effetti ta’ kwalunkwe ftehim, deċiżjoni jew prattika kkonċertata ta’ dan it-tip; jew iii) jiddelegaw lit-trasportaturi tal-ajru jew lil operaturi ekonomiċi privati oħrajn ir-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti, jistgħu jrendu mhux effettivi r-regoli tal-kompetizzjoni applikabbli għall-impriżi,
   FILWAQT LI JINNUTAW li, f’dan il-Ftehim, mhuwiex għan tal-Komunità Ewropea u tar-Repubblika Iżlamika tal-Pakistan li jiżdied il-volum totali tat-traffiku tal-ajru bejn il-Komunità Ewropea u r-Repubblika Iżlamika tal-Pakistan, li jiġi milqut il-bilanċ bejn it-trasportaturi tal-ajru tal-Komunità u t-trasportaturi tal-ajru tar-Repubblika Iżlamika tal-Pakistan, jew li jiġu emendati d-dispożizzjonijiet ta’ strumenti ta’ ftehim bilaterali eżistenti dwar is-servizzi tal-ajru rigward id-drittijiet tat-traffiku,
   FTIEHMU KIF ĠEJ:
   Artikolu 1
   Dispożizzjonijiet ġenerali
   1.   Għall-finijiet ta’ dan il-Ftehim, “Stati Membri” tfisser l-Istati Membri tal-Komunità Ewropea.
   2.   Ir-referenzi f’kull ftehim elenkat fl-Anness I għaċ-ċittadini tal-Istat Membru li huwa parti fil-ftehim għandhom jinftiehmu bħala referenzi għaċ-ċittadini tal-Istati Membri tal-Komunità Ewropea.
   3.   Ir-referenzi f’kull ftehim elenkat fl-Anness I għat-trasportaturi tal-ajru jew linji tal-ajru tal-Istat Membru li huwa parti fil-ftehim għandhom jinftiehmu bħala referenzi għat-trasportaturi tal-ajru jew linji tal-ajru nominati minn dak l-Istat Membru.
   Artikolu 2
   Nomina minn Stat Membru
   1.   Id-dispożizzjonijiet fil-paragrafi 2 u 3 ta’ dan l-Artikolu għandhom jirbħu fuq id-dispożizzjonijiet li jikkorrispondu magħhom fl-artikoli elenkati fl-Anness II(a) u (b) rispettivament, f’dak li għandu x’jaqsam man-nomina tat-trasportatur tal-ajru mill-Istat Membru kkonċernat, l-awtorizzazzjonijiet u l-permessi tiegħu mogħtija mir-Repubblika Iżlamika tal-Pakistan, u r-rifjut, ir-revoka, is-sospensjoni jew il-limitazzjoni tal-awtorizzazzjonijiet jew il-permessi tat-trasportatur tal-ajru, rispettivament.
   2.   Malli tirċievi nomina mingħand Stat Membru tal-Komunità Ewropea, ir-Repubblika Iżlamika tal-Pakistan għandha tagħti l-awtorizzazzjonijiet u l-permessi meħtieġa bl-anqas dewmien proċedurali, sakemm:

               (i)

               it-trasportatur tal-ajru jkun stabbilit fit-territorju tal-Istat Membru li jinnomina skont it-Trattat li jistabbilixxi l-Komunità Ewropea u li għandu Liċenzja Operattiva valida maħruġa minn Stat Membru f’konformità mal-leġiżlazzjoni tal-Komunità Ewropea; kif ukoll

               (ii)

               jiġi eżerċitat u jinżamm kontroll regolatorju effettiv tat-trasportatur tal-ajru mill-Istat Membru responsabbli għall-ħruġ taċ-Ċertifikat ta’ Operatur tal-Ajru tiegħu u l-awtorità ajrunawtika rilevanti tkun identifikata b’mod ċar fin-nomina; kif ukoll

               (iii)

               it-trasportatur tal-ajru jkun proprjetà, direttament jew permezz tal-akbar sehem azzjonarju, ta’, u jkun kontrollat effettivament minn, l-Istati Membri u/jew miċ-ċittadini tal-Istati Membri, u/jew mill-Istati l-oħra elenkati fl-Anness III u/jew miċ-ċittadini ta’ dawn l-Istati l-oħra; kif ukoll

               (iv)

               it-trasportatur tal-ajru ikollu l-post prinċipali tan-negozju tiegħu fit-territorju tal-Istat Membru li jkun ħariġlu l-Liċenzja Operattiva valida tiegħu.

         3.   Ir-Repubblika Iżlamika tal-Pakistan tista’ tirrifjuta, tirrevoka, tissospendi jew tillimita l-awtorizzazzjonijiet jew il-permessi ta’ trasportatur tal-ajru nnominat minn Stat Membru fejn:

               (i)

               it-trasportatur tal-ajru ma jkunx stabbilit fit-territorju tal-Istat Membru li nnominah skont it-Trattat li jistabbilixxi l-Komunità Ewropea jew ma għandux Liċenzja Operattiva valida minn Stat Membru f’konformità mal-liġi tal-Komunità Ewropea; jew

               (ii)

               ma jitħaddimx jew ma jinżammx kontroll regolatorju effettiv tat-trasportatur tal-ajru mill-Istat Membru responsabbli għall-ħruġ taċ-Ċertifikat tiegħu tal-Operatur tal-Ajru, jew l-awtorità ajrunawtika rilevanti ma tkunx identifikata biċ-ċar fin-nomina; jew

               (iii)

               it-trasportatur tal-ajru ma jkunx proprjetà, direttament jew permezz tal-akbar sehem azzjonarju, ta’, jew ma jkunx kontrollat effettivament mill-Istati Membri u/jew miċ-ċittadini tal-Istati Membri, u/jew mill-Istati l-oħra elenkati fl-Anness III u/jew miċ-ċittadini ta’ dawn l-Istati l-oħra; jew

               (iv)

               it-trasportatur tal-ajru ma jkollux il-post prinċipali tan-negozju tiegħu fit-territorju tal-Istat Membru li jkun ħariġlu l-Liċenzja Operattiva valida tiegħu. jew

               (v)

               it-trasportatur tal-ajru jkun diġà awtorizzat li jopera fl-ambitu ta’ ftehim bilaterali bejn ir-Repubblika Iżlamika tal-Pakistan u xi Stat Membru ieħor u, billi jeżerċita d-drittijiet tat-traffiku fl-ambitu ta’ dan il-Ftehim fuq rotta li tinkludi punt f’dak l-Istat Membru l-ieħor, dan ikun qed jevita r-restrizzjonijiet fuq id-drittijiet tat-traffiku imposti minn dak il-ftehim l-ieħor; jew

               (vi)

               it-trasportatur tal-ajru nnominat ikun fil-pussess ta’ Ċertifikat tal-Operaturi tal-Ajru u Liċenzja Operattiva maħruġin minn Stat Membru li miegħu r-Repubblika Iżlamika tal-Pakistan ma għandhiex ftehim bilaterali dwar is-servizzi tal-ajru, u dak l-Istat Membru jkun ċaħad lil trasportatur tal-ajru b’liċenzja maħruġa mir-Repubblika Iżlamika tal-Pakistan id-drittijiet tat-traffiku jew l-opportunitajiet kummerċjali relatati.

         4.   Hija u tħaddem id-dritt tagħha skont il-paragrafu 3, ir-Repubblika Iżlamika tal-Pakistan ma għandhiex tiddiskrimina bejn trasportaturi tal-ajru tal-Komunità abbażi tan-nazzjonalità, bil-kundizzjoni li jissodisfaw ir-rekwiżiti ta’ hawn fuq.
   Artikolu 3
   Is-sikurezza
   1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet korrispondenti fl-artikoli elenkati fl-Anness II(c).
   2.   Fejn Stat Membru jkun innomina trasportatur tal-ajru li l-kontroll regolatorju tiegħu huwa mħaddem u miżmum minn Stat Membru ieħor, id-drittijiet tar-Repubblika Iżlamika tal-Pakistan skont id-dispożizzjonijiet ta’ sikurezza tal-ftehim bejn l-Istat Membru li nnomina t-trasportatur tal-ajru u r-Repubblika Iżlamika tal-Pakistan għandhom japplikaw b’mod ugwali fir-rigward tal-adozzjoni, it-tħaddim jew iż-żamma tal-istandards tas-sikurezza minn dak l-Istat Membru l-ieħor u fir-rigward tal-awtorizzazzjoni għall-operat ta’ dak it-trasportatur tal-ajru.
   Artikolu 4
   It-tariffi għall-ġarr fi ħdan il-Komunità Ewropea
   1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet li jikkorrispondu magħhom fl-artikoli elenkati fl-Anness II(d).
   2.   It-tariffi li għandhom jinżammu mit-trasportatur/i tal-ajru nnominat/i mir-Repubblika Iżlamika tal-Pakistan permezz ta’ ftehim elenkat fl-Anness I li fih dispożizzjoni elenkata fl-Anness II(d) għal ġarr li jseħħ kollu kemm hu fi ħdan il-Komunità Ewropea għandhom ikunu suġġetti għal-leġiżlazzjoni tal-Komunità Ewropea. Il-leġiżlazzjoni tal-Komunità Ewropea hija applikata fuq bażi mhux diskriminatorja.
   Artikolu 5
   Kompatibbiltà mar-regoli tal-kompetizzjoni
   1.   Minkejja kull dispożizzjoni oħra għall-kuntrarju, xejn f’kull wieħed mill-ftehim elenkati fl-Anness I ma għandu (i) jiffavorixxi l-adozzjoni ta’ akkordji bejn impriżi, deċiżjonijiet minn assoċjazzjonijiet ta’ impriżi jew prattiki kkonċertati li jipprevjenu, jgħawġu jew jirrestrinġu l-kompetizzjoni; (ii) isaħħaħ l-effetti ta’ kwalunkwe akkordju, deċiżjoni jew prattika kkonċertata ta’ dan it-tip; jew (iii) jiddelega lill-operaturi ekonomiċi privati r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni.
   2.   Id-dispożizzjonijiet fil-ftehim elenkati fl-Anness I li mhumiex kompatibbli mal-paragrafu 1 ta’ dan l-Artikolu ma għandhomx jiġu applikati.
   Artikolu 6
   Annessi ma’ dan il-Ftehim
   L-Annessi ma’ dan il-Ftehim għandhom jiffurmaw parti integrali minnu.
   Artikolu 7
   Reviżjoni jew emendament
   Il-Partijiet jistgħu, f’kull ħin, jirrivedu jew jemendaw dan il-Ftehim b’kunsens reċiproku. Kull waħda mill-Partijiet tista’, fi kwalunkwe waqt, titlob konsultazzjonijiet bil-għan li jiġi rivedut jew emendat dan il-Ftehim b’kunsens reċiproku, u l-parti l-oħra għandha twieġeb għal din it-talba sa mhux aktar tard minn 60 (sittin) jum wara li tkun saret it-talba għall-konsultazzjoni.
   Artikolu 8
   Dħul fis-seħħ u applikazzjoni provviżorja
   1.   Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi meħtieġa għad-dħul fis-seħħ tiegħu jkunu tlestew.
   2.   Minkejja l-paragrafu 1, il-Partijiet jaqblu li japplikaw dan il-Ftehim provviżorjament mill-ewwel jum tax-xahar wara d-data li fiha l-Partijiet ikunu nnotifikaw lil xulxin li l-proċeduri kollha meħtieġa għal dan il-għan ikunu tlestew.
   3.   Jinsabu elenkati fl-Anness I(b) dawk l-istrumenti ta’ ftehim u arranġamenti oħra bejn l-Istati Membri u r-Repubblika Iżlamika tal-Pakistan li, fid-data tal-iffirmar ta’ dan il-Ftehim, għadhom ma daħlux fis-seħħ u m’humiex qed jiġu applikati provviżorjament. Dan il-Ftehim għandu japplika għal dawn l-istrumenti ta’ ftehim u arranġamenti kollha mad-dħul fis-seħħ jew mal-applikazzjoni provviżorja tagħhom.
   Artikolu 9
   Terminazzjoni
   1.   Fil-każ li ftehim elenkat fl-Anness I jiġi tterminat, id-dispożizzjonijiet kollha ta’ dan il-Ftehim li għandhom x’jaqsmu mal-ftehim elenkat fl-Anness I ikkonċernat għandhom jiġu tterminati fl-istess ħin.
   2.   Fil-każ li l-istrumenti ta’ ftehim kollha elenkati fl-Anness I jiġu tterminati, dan il-Ftehim jiġi tterminat fl-istess ħin.

      B’XHIEDA TA’ DAN, il-firmatarji, debitament awtorizzati, iffirmaw dan il-Ftehim.
      Magħmul fi Brussell f’żewġ kopji, fl-erbgħa u għoxrin jum ta’ Frar, tas-sena elfejn u disgħa bil-lingwa Bulgara, Ċeka, Daniża, Estona, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża u Żvediża.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Ислямска република Пакистан
         Por la República Islámica de Pakistán
         Za Pákistánskou islámskou republiku
         For Den Islamiske Republik Pakistan
         Für die Islamische Republik Pakistan
         Pakistani Islamivabariigi nimel
         Για την Ισλαμική Δημοκρατία του Πακιστάν
         For the Islamic Republic of Pakistan
         Pour la République islamique du Pakistan
         Per la Repubblica islamica del Pakistan
         Pakistānas Islāma Republikas vārdā
         Pakistano Islamo Respublikos vardu
         A Pakisztáni Iszlám Köztársaság részéről
         Għar-Repubblika Iżlamika tal-Pakistan
         Voor de Islamitische Republiek Pakistan
         W imieniu Islamskiej Republiki Pakistanu
         Pela República Islâmica do Paquistão
         Pentru Republica Islamică Pakistan
         Za Pakistanskú islamskú republiku
         Za Islamsko republiko Pakistan
         Pakistanin islamilaisen tasavallan puolesta
         För Islamiska republiken Pakistan

   ANNESS I
   Lista provviżorja ta’ strumenti ta’ ftehim imsemmija fl-Artikolu 1 ta’ dan il-Ftehim

               (a)

               Ftehim dwar is-servizzi tal-ajru bejn ir-Repubblika Iżlamika tal-Pakistan u l-Istati Membri tal-Komunità Ewropea li, fid-data tal-iffirmar ta’ dan il-Ftehim, kienu ġew konklużi, iffirmati u/jew qed jiġu applikati provviżorjament

                           —

                           Il-Ftehim bejn il-Gvern Federali tal-Awstrija u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Rawalpindi fit-28 ta’ Mejju 1971, minn hawn ‘il quddiem “il-Ftehim Pakistan-Awstrija” fl-Anness II;
                           Emendat l-aħħar bil-Memorandum ta’ Qbil magħmul f’Iżlamabad fis-27 ta’ Settembru 2006, minn hawn ‘il quddiem “il-Memorandum ta’ Qbil Pakistan-Awstrija” fl-Anness II;

                           —

                           Il-Ftehim bejn il-Gvern tar-Repubblika tal-Poplu tal-Bulgarija u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Iżlamabad fit-22 ta’ Ottubru 1969, minn hawn ‘il quddiem “il-Ftehim Pakistan-Bulgarija” fl-Anness II;

                           —

                           Il-Ftehim bejn il-Gvern tar-Repubblika Soċjalista taċ-Ċekoslovakkja u l-Gvern tar-Repubblika Iżlamika tal-Pakistan dwar is-servizzi tal-ajru magħmul fi Praga fit-2 ta’ Settembru 1969, minn hawn ‘il quddiem “il-Ftehim Pakistan-Repubblika Ċeka” fl-Anness II;

                           —

                           Il-Ftehim bejn il-Gvern tar-Renju tad-Danimarka u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Oslo fit-23 ta’ Marzu 1999, minn hawn ‘il quddiem “l-Abbozz ta' Ftehim Pakistan-Danimarka” fl-Anness II;
                           Supplimentat bil-Memorandum ta’ Qbil bejn il-pajjiżi Skandinavi u l-Pakistan magħmul f’Oslo fit-23 ta’ Marzu 1999;

                           —

                           Il-Ftehim bejn il-Gvern tar-Repubblika Franċiża u l-Gvern tal-Pakistan dwar is-servizzi tal-ajru magħmul f’Karachi fil-31 ta’ Lulju 1950, minn hawn ‘il quddiem “il-Ftehim Pakistan-Franza” fl-Anness II;
                           Emendat bi skambju ta’ noti fid-29 ta’ Awwissu u fl-20 u l-31 ta’ Ottubru 1960;
                           Emendat bi skambju ta’ noti fit-2 u d-9 ta’ Lulju 1974;

                           —

                           Il-Ftehim bejn ir-Repubblika Federali tal-Ġermanja u l-Pakistan dwar it-trasport tal-ajru magħmul f’Bonn fl-20 ta’ Lulju 1960, minn hawn ‘il quddiem “il-Ftehim Pakistan-Ġermanja” fl-Anness II;
                           Għandu jinqara flimkien mal-Minuti Miftiehma magħmula f’Bonn fit-12 ta’ Novembru 1998;

                           —

                           Il-Ftehim bejn il-Gvern tar-Repubblika Ellenika u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Ateni fil-15 ta’ Novembru 2005, minn hawn ‘il quddiem “il-Ftehim Pakistan-Greċja” fl-Anness II;

                           —

                           Il-Ftehim bejn il-Gvern tar-Repubblika tal-Poplu tal-Ungerija u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Budapest fil-11 ta’ Mejju 1977, minn hawn ‘il quddiem “il-Ftehim Pakistan-Ungerija” fl-Anness II;

                           —

                           Il-Ftehim bejn il-Gvern tar-Repubblika Taljana u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Ruma fil-5 ta’ Ottubru 1957, minn hawn ‘il quddiem “il-Ftehim Pakistan-Italja” fl-Anness II;
                           Emendat bil-Memorandum ta’ Qbil magħmul f’Ruma fis-16 ta’ Jannar 1974;
                           Emendat l-aħħar bil-Memorandum ta’ Qbil magħmul f’Ruma fl-24 ta’ Marzu 2004;

                           —

                           Il-Ftehim bejn il-Gvern tar-Repubblika ta’ Malta u l-Gvern tar-Repubblika Iżlamika tal-Pakistan dwar is-servizzi tal-ajru magħmul fil-Belt Valletta fil-25 ta’ April 1975, minn hawn ‘il quddiem “il-Ftehim Pakistan-Malta” fl-Anness II;

                           —

                           Il-Ftehim bejn il-Gvern tar-Renju Olandiż u l-Gvern tal-Pakistan dwar is-servizzi tal-ajru magħmul f’Karachi fis-17 ta’ Lulju 1952; minn hawn ‘il quddiem “il-Ftehim Pakistan-Olanda” fl-Anness II;
                           Emendat bil-Minuti Miftiehma magħmula fl-Aja fis-27 ta’ April 1995;
                           Emendat bil-Minuti Miftiehma magħmula fl-Aja fit-28 ta’ Ġunju 1995;
                           Emendat bil-Memorandum ta’ Qbil magħmul f’Bhurban fis-16 ta’ Novembru 1995;

                           —

                           L-Abbozz ta’ Ftehim dwar is-servizzi tal-ajru bejn il-Gvern tar-Renju tal-Olanda u l-Gvern tal-Pakistan magħmul f’Bhurban fis-16 ta’ Novembru 1995, minn hawn ‘il quddiem “l-Abbozz ta' Ftehim Pakistan-Olanda” fl-Anness II;
                           Emendat bil-Minuti Miftiehma magħmula fl-Aja fil-25 ta’ Marzu 1997;
                           Emendat l-aħħar bil-Memorandum Kunfidenzjali ta’ Qbil magħmul f’Karachi fit-28 ta’ Novembru 1998;

                           —

                           Il-Ftehim bejn il-Gvern tar-Repubblika tal-Poplu tal-Polonja u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Rawalpindi fit-30 ta’ Ottubru 1970, minn hawn ‘il quddiem “il-Ftehim Pakistan-Polonja” fl-Anness II;

                           —

                           Il-Ftehim bejn il-Gvern tar-Repubblika Iżlamika tal-Pakistan u l-Gvern tal-Portugall dwar is-servizzi tal-ajru magħmul f’Karachi fis-7 ta’ Ġunju 1958, minn hawn ‘il quddiem “il-Ftehim Pakistan-Portugall” fl-Anness II;

                           —

                           Il-Ftehim bejn il-Gvern tar-Repubblika Iżlamika tal-Pakistan u l-Gvern tar-Renju ta’ Spanja dwar it-trasport tal-ajru magħmul f’Madrid fid-19 ta’ Ġunju 1979, minn hawn ‘il quddiem “il-Ftehim Pakistan-Spanja” fl-Anness II;
                           Emendat bi skambju ta’ noti fl-20 u d-29 ta’ Lulju 1988;

                           —

                           Il-Ftehim bejn il-Gvern tar-Repubblika Soċjalista tar-Rumanija u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Rawalpindi fid-9 ta’ Jannar 1973, minn hawn ‘il quddiem “il-Ftehim Pakistan-Rumanija” fl-Anness II;

                           —

                           Il-Ftehim bejn il-Gvern tar-Renju tal-Iżvezja u l-Gvern tar-Repubblika Iżlamika tal-Pakistan dwar is-servizzi tal-ajru magħmul f’Oslo fit-23 ta’ Marzu 1999, minn hawn ‘il quddiem “il-Ftehim Pakistan-Żvezja” fl-Anness II;
                           Supplimentat bil-Memorandum ta’ Qbil bejn il-pajjiżi Skandinavi u l-Pakistan magħmul f’Oslo fit-23 ta’ Marzu 1999.

                           —

                           Il-Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tar-Repubblika Iżlamika tal-Pakistan dwar is-servizzi tal-ajru, magħmul f’Karachi fl-14 ta’ Settembru 1999, minn hawn ‘il quddiem “Ftehim Pakistan-Renju Unit” fl-Anness II;
                           Emendat bil-Memorandum ta’ Qbil magħmul f’Londra fid-9 ta’ Frar 2000.

               (b)

               Ftehim dwar is-servizzi tal-ajru u arranġamenti oħra inizjalati jew iffirmati bejn ir-Repubblika Iżlamika tal-Pakistan u Stati Membri tal-Komunità Ewropea li, fid-data tal-iffirmar ta’ dan il-Ftehim, kienu għadhom ma daħlux fis-seħħ u mhux qed jiġu applikati provviżorjament:

                           —

                           Il-Ftehim bejn il-Gvern tar-Repubblika Iżlamika tal-Pakistan u l-Gvern tal-Gran Dukat tal-Lussemburgu dwar is-servizzi tal-ajru inizjalat f’Karachi fl-14 ta’ Ottubru 1997, minn hawn ‘il quddiem “il-Ftehim Pakistan-Lussemburgu” fl-Anness II;
                           Supplimentat bil-Memorandum ta’ Qbil iffirmat f’Karachi fl-14 ta’ Ottubru 1997.

         ANNESS II
   Lista proviżorja ta’ Artikoli fil-ftehim elenkati fl-Anness I u msemmija fl-Artikoli 2 sa 4 ta’ dan il-Ftehim

               (a)

               Nomina minn Stat Membru:

                           —

                           L-Artikoli 3 tal-Ftehim Pakistan-Awstrija u 2a tal-Memorandum ta’ Qbil Pakistan-Awstrija magħmul f’Iżlamabad fis-27 ta’ Settembru 2006;

                           —

                           L-Artikolu III tal-Ftehim Pakistan-Bulgarija;

                           —

                           L-Artikolu III tal-Ftehim Pakistan-Repubblika Ċeka;

                           —

                           L-Artikolu 3 tal-Abbozz ta' Ftehim Pakistan-Danimarka;

                           —

                           L-Artikolu 2 tal-Ftehim Pakistan-Franza;

                           —

                           L-Artikolu 3 tal-Ftehim Pakistan-Ġermanja;

                           —

                           L-Artikolu 3 tal-Ftehim Pakistan-Greċja;

                           —

                           L-Artikolu 3 tal-Ftehim Pakistan-Ungerija;

                           —

                           L-Artikolu II tal-Ftehim Pakistan-Italja;

                           —

                           L-Artikolu 3 tal-Ftehim Pakistan-Malta;

                           —

                           L-Artikolu III tal-Ftehim Pakistan-Polonja;

                           —

                           L-Artikolu II tal-Ftehim Pakistan-Portugall;

                           —

                           L-Artikolu III tal-Ftehim Pakistan-Rumanija;

                           —

                           L-Artikolu 3 tal-Ftehim Pakistan-Spanja;

                           —

                           L-Artikolu 3 tal-Abbozz ta' Ftehim Pakistan-Żvezja;

                           —

                           L-Artikolu 4 tal-Ftehim Pakistan-Renju Unit.

               (b)

               Rifjut, revoka, sospensjoni jew limitazzjoni ta’ awtorizzazzjonijiet jew permessi:

                           —

                           L-Artikoli 4 tal-Ftehim Pakistan-Awstrija u 2b tal-Memorandum ta’ Qbil Pakistan-Awstrija;

                           —

                           L-Artikolu IV tal-Ftehim Pakistan-Bulgarija;

                           —

                           L-Artikolu IV tal-Ftehim Pakistan-Repubblika Ċeka;

                           —

                           L-Artikolu 4 tal-Abbozz ta' Ftehim Pakistan-Danimarka;

                           —

                           L-Artikolu 2 tal-Ftehim Pakistan-Franza;

                           —

                           L-Artikolu 4 tal-Ftehim Pakistan-Ġermanja;

                           —

                           L-Artikolu 4 tal-Ftehim Pakistan-Greċja;

                           —

                           L-Artikolu 4 tal-Ftehim Pakistan-Ungerija;

                           —

                           L-Artikolu VIII tal-Ftehim Pakistan-Italja;

                           —

                           L-Artikolu 4 tal-Ftehim Pakistan-Lussemburgu;

                           —

                           L-Artikolu 4 tal-Ftehim Pakistan-Malta;

                           —

                           L-Artikolu VIII tal-Ftehim Pakistan-Olanda;

                           —

                           L-Artikolu IV tal-Ftehim Pakistan-Polonja;

                           —

                           L-Artikolu VIII tal-Ftehim Pakistan-Portugall;

                           —

                           L-Artikolu IV tal-Ftehim Pakistan-Rumanija;

                           —

                           L-Artikolu 4 tal-Ftehim Pakistan-Spanja;

                           —

                           L-Artikolu 4 tal-Abbozz tal-Ftehim Pakistan-Żvezja;

                           —

                           L-Artikolu 5 tal-Ftehim Pakistan-Renju Unit.

               (c)

               Sikurezza:

                           —

                           L-hemża D għall-Memorandum ta’ Qbil Pakistan-Awstrija;

                           —

                           L-Artikolu V tal-Ftehim Pakistan-Bulgarija;

                           —

                           L-Artikolu V tal-Ftehim Pakistan-Repubblika Ċeka;

                           —

                           L-Artikolu 16 tal-Abbozz tal-Ftehim Pakistan-Danimarka;

                           —

                           L-Artikolu 8 tal-Ftehim Pakistan-Greċja;

                           —

                           L-Artikolu 5 tal-Ftehim Pakistan-Ungerija;

                           —

                           L-Artikolu II tal-Ftehim Pakistan-Italja;

                           —

                           L-Artikolu 6 tal-Ftehim Pakistan-Ġermanja;

                           —

                           L-Artikolu 5 tal-Ftehim Pakistan-Malta;

                           —

                           L-Appendiċi II għall-Minuti Miftiehma Pakistan-Olanda tal-25 ta’ Marzu 1997;

                           —

                           L-Artikolu V tal-Ftehim Pakistan-Rumanija;

                           —

                           L-Artikolu 5 tal-Ftehim Pakistan-Spanja;

                           —

                           L-Artikolu 16 tal-Abbozz tal-Ftehim Pakistan-Żvezja.

               (d)

               Tariffi għall-Ġarr fi ħdan il-Komunità Ewropea:

                           —

                           L-Artikolu 9 tal-Ftehim Pakistan-Awstrija;

                           —

                           L-Artikolu VIII tal-Ftehim Pakistan-Bulgarija;

                           —

                           L-Artikolu VIII tal-Ftehim Pakistan-Repubblika Ċeka;

                           —

                           L-Artikolu 11 talAbbozz tal-Ftehim Pakistan-Danimarka;

                           —

                           L-Artikolu 6 tal-Ftehim Pakistan-Franza;

                           —

                           L-Anness 4 għall-Minuti Miftiehma magħmula f’Bonn fit-12 ta’ Novembru 1998-kif applikati provviżorjament fil-qafas tal-Ftehim Pakistan-Ġermanja;

                           —

                           L-Artikolu 13 tal-Ftehim Pakistan-Greċja;

                           —

                           L-Artikolu 9 tal-Ftehim Pakistan-Ungerija;

                           —

                           L-Artikolu VI tal-Ftehim Pakistan-Italja;

                           —

                           L-Artikolu 10 tal-Ftehim Pakistan-Lussemburgu;

                           —

                           L-Artikolu 9 tal-Ftehim Pakistan-Malta;

                           —

                           L-Artikolu VI tal-Ftehim Pakistan-Olanda;

                           —

                           L-Artikolu VIII tal-Ftehim Pakistan-Polonja;

                           —

                           L-Artikolu VI tal-Ftehim Pakistan-Portugall;

                           —

                           L-Artikolu IX tal-Ftehim Pakistan-Rumanija;

                           —

                           L-Artikolu 9 tal-Ftehim Pakistan-Spanja;

                           —

                           L-Artikolu 11 talAbbozz tal-Ftehim Pakistan-Żvezja;

                           —

                           L-Artikolu 7 tal-Ftehim Pakistan-Renju Unit.

         ANNESS III
   Lista ta’ Stati oħra msemmija fl-Artikolu 2 ta’ dan il-Ftehim

               (a)

               Ir-Repubblika tal-Iżlanda (skont il-Ftehim dwar iż-Żona Ekonomika Ewropea);

               (b)

               Il-Prinċipat tal-Liechtenstein (skont il-Ftehim dwar iż-Żona Ekonomika Ewropea);

               (c)

               Ir-Renju Norveġiż (skont il-Ftehim dwar iż-Żona Ekonomika Ewropea);

               (d)

               Il-Konfederazzjoni Żvizzera (skont il-Ftehim bejn il-Komunità Ewropea u l-Konfederazzjoni Żvizzera dwar it-Trasport tal-Ajru).